text:
Síðani Noroyatunnilin læt upp í 2006, hevur Eik Banki havt avgreiðslu í leigaðum hølum í Klaksvík.
Við nýggja bygninginum, ið stendur mitt í býnum, eru hølisumstøðurnar munandi betraðar.
Bygningurin, ið er í tveimum hæddum, hevur stórt og rúmligt avgreiðsluhøli, fundarhøli, tvey samtaluhøli, arbeiðs- og fyrilestrarhøli, matarhøli umframt tey neyðugu teknisku hølini.
Bygningurin er mekaniskt ventileraður í øllum hølum.
Um tørvur gerst á betri ventilatión, Haraftrat verða høgtsitandi vindeyguni í avgreiðsluni sjálvvirkandi latin upp, um tørvur gerst á betri ventilatión. Møguleiki er eisini hjá starvsfólkunum at stýra hesum vindeygum manuelt.
Byggiharri: Eik Banki
Ráðgevarar: Árni Winther Arkitektar, KJ Elráð og SMJ Ráðgevandi verkfrøðingar
Byggiár 2007-2008


c: text/html

text:
Loftbrúgv og morgunluft til føroyska list/
Beint nú verður kunngjørt í Mentanarcaféini í Útvarpinum, at Norðurlandahúsið, Tórshavnar Kommuna, Mentamálaráðið og Atlantic Airways hava skrivað undir sáttmála um ein grunn, har føroysk listafólk kunnu søkja ferðastuðul, tá tey skulu framføra, sýna fram osfr. uttanlands. Hetta hevur verið uppá tal leingi og tað er gleðiligt endiliga at sleppa at uppliva dagin, at ein tílíkur ferðastuðulsgrunnur verður settur á stovn. Grunnurin fevnir um eina millión krónur, spennandi at vita hvussu langt tær røkka í mun til ferðahug og -tørv hjá føroyskum listafólkum. Eg havi ikki nærlisið treytirnar enn, men kanska kundi tað verið eitt hugskot at ein partur av luftbrúnni fór til listafólk, sum búgva uttanlands, og sum koma til Føroya at sýna fram og at framføra og sum hava sera stóran listarligan týdning. Fyribils mugu vit bara fegnast um, at okkurt verður gjørt við hesa serligu avbjóðing, sum føroysk listafólk hava. Við loftbrúnni verður endiliga staðfest, at vit virða okkara listafólk og at vit fegin vilja hava tey út í heimin, tí vit eru errin av teimum.

robotstxt: allowed

filter: keep


text:
Skrivað tann
27. mars 2011.
TÝSKVØLDIÐ 29. mars verður sent beinleiðis úr Klakvík.
Tormar Johannesen úr Klaksvík og Essa Petersen úr Norðdepli koma á gátt.
Kári Kjelnæs leggur til rættis.
Skrivað tann
26. mars 2011.
BUMBUBRESTURIN Í JERÚSALEM mikudagin 23. mars var ein y virgangs atsóknin sum kravdi eitt mannalív og særdi 30, harav nøkur álvarsliga. Hon, ið lat lív, var 55 ára gamla Mary Gardner, ið hevði stóran alsk til útvalda fólk Guds og landið Ísrael.
Les meira
Skrivað tann
24. mars 2011.
Kendi prædikumaðurin Tom Roberts kemur aftur á vitjan til Føroya leygardagin 26. mars. Hesaferð steðgar hann her í ein mánað. Hann kom higar fyrstu ferð í 1973, tá ið hann ferðaðist kring oyggjarnar við sínum greiða og máttmikla evangeliska boðskapi.
Les meira
Skrivað tann
21. mars 2011.
TÝSKVØLDIÐ 22. MARS KL. 21.00 Á RÁS 2
Evnið verður: Trúboðaravirksemi í Suðurgrønlandi
Absalon Absalonsen leggur til rættis
HVØRT TÝSKVØLD KL. 21 Á RÁS 2
Á TORGINUM - EIN GÓÐ SENDING FRÁ EVANGELSKU RØDDINI -
Sendingin verður aftur at hoyra sunnudagin 27. mars kl. 12.30


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Lena Anderssen konsert í Vestmanna
Forkunnug konsert við "ársins songkvinnu" verður í Vestmanna hóskvøldið 4. juni.
Føroyska songkvinnan Lena Anderssen spælir hóskvøldið klokkan 20.00 á Staðnum. Við sær hevur hon Niclas Johannesen á guitar og fer hon at spæla egið tilfar - nógv kent og okkurt heilt nýtt.
Lena gav í 2007 út fløguna Let Your Scars Dance, sum varð kosin "Ársins Fløga" á bæði Planet Awards og av Dimmalætting, og Lena vann í fjør heiðurin sum "ársins songkvinna". Let Your Scars Dance er nú útgivin í Danmark og heitislagið hevur verið at hoyrt regluliga í donskum útvarpi seinastu vikurnar.
Seinni í summar fer Lena at spæla á fleiri festivalum - teirra millum Við Múrin saman við Niclas og á G! Festivalinum, har hon fer at hava bólk við sær.
Men fyrst verður høvi at hoyra Lenu spæla og syngja nú hóskvøldið her í Vestmanna. Gleði tykkum til eina serliga konsert!
Tey ungu á Staðnum vóna, at fleiri vaksin eisini koma til konsertina.
Kostnaður: 50,- kr.
Aldursmark: 7. flokkur
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Barnavernd
Í Føroyum verður barnaverndarøkið umsitið av kommununum, sí www.bvs.fo. Skrivstovan hjá Høvuðsbarnaverndarnevndini húsast á Føroya Kærustovni.
Skrivstovan hjá Høvuðsbarnaverndarnevndini
Sbrt. § 52 stk. 6 í Barnaverndarlógini er arbeiðsuppgávan hjá skrivstovuni hjá Høvuðsbarnaverndarnevndini í høvuðsheitum, at samskipa arbeiðið hjá Høvuðsbarnaverndarnevndini og at ansa eftir, at málini, ið koma frá barnaverndartænastunum, eru nóg væl upplýst, áðrenn tey verða løgd fyri Høvuðsbarnaverndarnevndina.
Sambært Barnaverndarlógini tekur Høvuðsbarnaverndarnevndin avgerð í málum:
- um familjuviðgerð og dagstovnatilboð á stovnum hjá landinum, sbr. § 15a stk. 1 og stk. 2
- um yvirtøku av umsorganini fyri einum barni, sbr. § 19,
- um samverurætt, sbr. § 22,
- um varandi umsorganaryvirtøku, sbr. § 23,
- um setan úr gildi av avgerð um umsorganaryvirtøku, sbr. § 24,
- um setan á stovn sbrt. § 35
- afturhald á stovni uttan egið samtykki, sbr. § 37,
- um rætt til ókeypis umboðan, sbr. § 57
Barnaverndarnevndin tekur avgerð í málum smbrt. § 17 stk. 1 og stk. 2, §18 stk. 1 og stk. 2 og 20 stk. 1.
Smbrt. § 17 stk. 3, § 18 stk. 3 og § 20 stk. 3 skulu slíkar avgerðir leggjast fyri Høvuðsbarnaverndarnevndina til góðkenningar
Eitt mál verður lagt fyri Høvuðsbarnaverndarnevndina eftir § 52 í Barnaverndarlógini.
Áðrenn eitt tilmæli um umsorganaryvirtøku verður lagt fyri Høvuðsbarnaverndarnevndina ásetur § 52 í Barnaverndarlógini, hvussu málið skal vera fyrireikað av barnaverndarumsitingini.
Í tilmælinum skal vera:
- Frágreiðing um málið
- upplýsingar frá kanningini sbrt. § 45
- innheintað skjøl sbrt. § 46
- ætlan fyri barnið sbrt. § 47
- um samtykki ikki finst, innheintað samtykki sbrt. § 48
- aðarar upplýsingar um veruligu umstøðurnar í málinum
- tilmæli um, hvør fyriskipan skal setast í verk, og
- grundgeving fyri, hví mett verður, at ein ávís fyriskipan er tann rætta í hesum førinum.
Orðingin "Skrivstovan hjá Høvuðsbarnaverndarnevndini ansar eftir, at málið er nóg væl upplýst, áðrenn tað verður lagt fyri Høvuðsbarnaverndarnevndina” merkir, at "officialprincippið”, tvs. skyldan at lýsa málið er galdandi í hesum málum. Meginreglan er sostatt, at tað er skrivstovan hjá Høvuðsbarnaverndarnevndini, ið skal tryggja, at málið verður lýst til fulnar, áðrenn tað verður lagt fyri Høvuðsbarnaverndarnevndina. Høvuðsbarnaverndarnevndin kann tó eisini biðja um fleiri upplýsingar, um nevndin heldur tað vera neyðugt. Barnaverndarnevndin skal lýsa málið so væl sum gjørligt, men tað er Høvuðsbarnaverndar-
nevndin, ið hevur høvuðsábyrgdina av, at mál er nóg væl lýst.
Skrivstovan há Høvuðsbarnaverndarnevndini kann lata málið fara aftur til barnaverndarnevndina til betri fyrireiking, um málið ikki er nóg væl lýst.
Annars kann upplýsast, at skrivstovan útyvir hesa uppgávu, eisini skrivar ársfráðgreiðingar og útvegar hagtøl fyri virksemið á hesum økinum.
Dagført tann 15-04-2015


text:
INNANSETURS – kunning til starvsfólk og studentar januar 2013
INNGANGUR
Januar mánaði er nú um at vera liðugur og vit komu væl inn í nýggja árið 2013. Hendan fyrsta tíðin hevur óiva hjá nógvum verið upptikin av próvtøkum, men nú hol er sett á enn eina lestrarhálvu, standa nýggjar avbjóðingar fyri framman.
Vit halda áhaldandi fram við at menna kunningarpartin á Setrinum og næsta stigið verður at fáa ein part av setur.fo sum eitt intranet. Hetta verður í fyrsta umfari fyri starvsfólk, men arbeitt verður longu nú við eisini at fáa tey lesandi við her. Inntil hendan uppgávan er rokkin fer INNANSETURS, sum tíðindabræv, at verða okkara felags tíðindaskriv og - kunningingarpallur. Men vit gleða okkum til allar teir nýggju møguleikarnir, sum átakið við intraneti fer at geva okkum.
Evstamark fyri tilfari til komandi tíðindabræv mikudagin 20. februar kl. 12. Tit kunnu rokna við einum nýggjum INNANSETURS í viku 8.
ÚTBÚGVING
Fyrst í januar mánað var Kari Søndenå, professari á Høgskolen í Telemark, gestlærari á linjuni á Námsvísindadeildini hjá námsfrøðingunum í smábarnapedagogikki. Í hesum sambandi hevði hon eitt upplegg um vegleiðing fyri starvsfólkum á megindeildini fyri hugvísindi fríggjadagin 4. januar. Evnið var vegleiðing í sambandi við bacheloruppgávur.
Mánadagarnar 14. og 21. januar vóru fyrstu fyrireikandi tiltøkini fyri lesandi í 3. og 4. árgangi á Námsvísindadeildini, sum skulu skriva bachelor- og yrkisrættaðar uppgávur í ár.
Hósdagurin 24. og fríggjadagurin 25. Januar eru kunningardagar í sambandi við linjulestur komandi skúlaár
------------
Mánaðarskiftið januar/februar byrjar nýggj lestrarhálva á Søgu- og samfelagsdeildini. Skeið, sum eru hetta semestrið eru:
Grundskeið: Grundskeið í sosiologi, Nýtíðar heimsøga, Samfelagsvísindalig háttaløg, Samfelagsvísindi sum tvørvísindi, Politisk hugsan, Føroysk nýtíðarsøga, Grundleggjandi fyrisitingarlóg og Grundskeið í lóg. Bachelorskeið á 3. ári: Smátjóðir í danska rikinumn (søga), Komparativur politikkur (Stjórnmálafrøði) og Institutión, organisatión og sosialar broytingar (Sosialvísind og samfelagsplanlegging).
------------
Føroyskt fyri útlendingar í Føroyum
Fróðskaparsetur Føroya fer til várs at bjóða út skeið í føroyskum fyri útlendingar.
Talan er um skeið á BA-stigi, har fortreytin er, at tey lesandi skulu hava miðnámsskúlaprógv ella tað, sum svara til eitt slíkt.
Endamálið er at geva teimum lesandi innlit í føroyska mállæru og málnýtslu. Serliga verður dentur lagdur á málførleikarnar at tosa, at fata, at lesa og partvís eisini at skriva. Dentur verður lagdur á formsíðu málsins, eins væl og at tey lesandi læra nýta hesa í praksis.
Meira um skeiðið her
------------
Fyrstu vikuna í februar fær Føroyamálsdeildin vitjan av einum donskum gestalærara. Tað er Britta Olrik Frederiksen, sum arbeiðir á universitetinum í keypmannahavn. Hon fer at undirvísa í danskari málsøgu fyri studentum, sum lesa føroyskt. Tað er kravt, at studentarnir skulu taka skeið í tveinum norðurlandamálum, annað av hesum er skeiðið í donskum.
Lýsing av MA-náminum
Føroyamálsdeildin fer væntandi eina ferð í vár undir at gera lýsing av MA-náminum í føroyskum sambært Bologna-leistinum.
VEGLEIÐING
Sum byrjan uppá 2013 hevur nýggja Vegleiðaratoymið miðsavnað seg um vegleiðing fyri alt Setrið við at fara tveir arbeiðsdagar til Gjáar tann 16. og 17. januar. Høvuðsmálið var at gera uppskot til kunningar- og lýsingarherferð fram til umsóknarfreistirnar til útbúgvingar á Setrinum 15. mars (Kvota 2) og 1. juli (Kvota 1). Harafturat hevur toymið gjørt uppskot til ársætlan fyri vegleiðing, eyðmerkt neyðugar stuðulsfunktiónir, gjørt ætlan fyri kunning um økið á heimasíðu, og kjakast um bæði sentralar og desentralar uppgávur. Skipað og raðfest vegleiðing, saman við øðrum stuðulsfunktiónum (t.d. miðladepil/KT, lestrarskrivstovu, stuðul til serligan tørv, lestrarráð) er liður í menningini av einum vælvirkandi lestrarumhvørvi.
PRÓVTØKUR
Á Námsvísindadeildini hava í januar verið próvtøkur í einstøkum skeiðspørtum í linjunum føroyskt, serøkið, heilsa,kroppur og rørsla og námsfrøðilig leiðsla.
------------
Á Søgu- og samfelagsdeildini hava próvtøkur verið hesar seinastu vikurnar í: Grundskeið í vísindaástøði, Grundskeið í stjórnmálafrøði og í Altjóða politikki. Eisini hava próvtøkur verið í Sosialvísindi og samfelagsplanlegging (3. ár), har Østrøm fyri fyrstu ferð varð roynt sum próvtøkustað.
------------
Millum 130-140 próvdømingar hava verið á Føroyamálsdeildini í januar 2103.
Eyðun Andreasen hevur havt tvey skeið í heyst. Annað í munnligum kvæðaskaldskapi fyri studentar á grundútbúgvingini. Ellivu studentar hava skrivað heimauppgávu og fáa teir úrslitið av próvdømingini beint eftir mánaðarskiftið.
Hitt skeiðið var fyri master- og bachelorstudentar um Sjúrðarkvæðini. Sjey studentar hava fylgt tí. Teir arbeiða nú við próvtøkuuppgávum, ið verða lidnar fyrru lestrarhálvu í 2013.
BA-studentarnir hava gjørt avtalu við lærararnar á Føroyamálsdeildini um BA-ritgerð, sum verður skrivað nú í várhálvuni.
FYRISITING
Kunningarskriv um strategi
Leiðslan og deildarleiðararnir eru farin undir at gera eina strategi fyri Setrið. Eina langtíðarætlan, sum skal gerast ítøkilig við málum fyri styttri áramál og fyri einstøku deildirnar. Tað ber í sær, at strategiarbeiðið, sum varð gjørt í 2008 og 2009 á Setrinum, skal endurskoðast og nakað av arbeiði skal leggjast afturat. Arbeitt verður fram ímóti at hava uppskot til eina yvirskipaða strategi fyri Setrið klára til 1. apríl í ár.
Les alt kunningarskrivið her
------------
Samstarvsavtala millum Setrið og Aarhus Universitet
Í desember 2012 varð samstarvsavtala undirskrivað millum Setrið og Aarhus Universitet. Avtalan er gjørd millum megindeildina fyri náttúruvísindi og heilsuvísindi á Setrinum og Faculty of Health á Aarhus Universitet.
Hetta er ein rammuavtala um hægri útbúgving og gransking á heilsuøkinum. Avtalan leggur m.a. upp til samstarv um vegleiðing av studentum, ið eru undir ph.d., master ella bachelor útbúgving.
Avtalan millum Setrið og Aarhus Universitet sæst her.
Kunning um Faculty of Health á Aarhus Universitet sæst her: http://health.au.dk/om-health/.
------------
Frágreiðingin frá seinasta stýrisfundi 31 oktober 2012 er nú klár og løgd á heimasíðuna her
STARVSFÓLKA TÍÐINDI
4. januar byrjaði Rósely Reynstind á skrivstovuni hjá Námsvísindadeildini. Rósely kom í starv fyri Andreu Michelsen, sum hevur arbeitt á skrivstovuni síðan 1. januar 2012. Andrea fór úr starvi 31. desember 2012. Ein av arbeiðsuppgávunum hjá Rósely verður at taka sær av felags telefonavgreiðslu fyri alt Setrið.
------------
Hjálparlærari
Birna Olsen MA-lesandi á Føroyamálsdeildini verður hjálparlærari í bókmentum várið 2013. Anfinnur Johansen hevur tikið við ábyrgdini av staðarnøvnunum, eftir at Eivind Weyhe fór úr starvi fyri aldur í 2012.
Málráðið
Á nýggjárinum fór Føroyska málnevndin í søguna og Málráðið tók við. Jógvan í Lon Jacobsen var í mong ár formaður í málnevndini, men ynskti ikki at halda fram beint nú. Í nýggja málráðnum eru 11 limir og fleiri teirra hava tilknýti til Føroyamálsdeildina. Teir eru Zakaris S. Hansen, sum er formaður, Hjalmar Petersen, Anfinnur Johansen og Eivind Weyhe.
GRANSKING
Norðurlendskt samstarv um gransking í modernistiskum yrkingum
Bergur Djurhuus Hansen er vorðin limur í NorLyr – Netværket Nordisk modernistisk Lyrik. NorLyr varð stovnað í 2003 av granskarum á universitetum í Danmark, Noregi, Svøríki og Finnlandi. Endamálið við samstarvinum er at granska í norðurlendskum modernistiskum yrkingum tvørtur um landamørkini í Norðurlondum. Granskararnir hittast og halda fyrilestrar á ráðstevnu eina ferð um árið í norðurlendskum universitetsbýi. Eftir ráðstevnuna koma fyrilestrarnir út í javnlíkamettum tekstsavni.
ÚTGÁVUR
Greinin “Dansk rets udfyldende karakter på Færøerne” eftir Kára á Rógvi og Bárð Larsen á Søgu- og samfelagsdeildini, varð kunngjørd í Ugeskrift for Retsvæsen, litterær afdeling, nr. 4, januar 2013. Les meira her.
------------
Grein um barnamál
Grein við úrslitum frá kanningum í føroyskum barnamáli er komin í tíðarritið Language Acquisition, Vol. 20, Issue 1, 2013. Greinin hevur heitið Acquisition in Variation (and Vice Versa): V-to-T in Faroese Children og er eftir Caroline Heycock, Antonella Sorace, Zakaris Svabo Hansen og Frances Wilson. Leinki til greinina er her.
RÁÐSTEVNUR
Gestur Hovgaard er í døgunum 24-25 januar á Dansk Sociologkongres, har m.a. John Urry og Scott Lash eru gestarøðarar. 23. januar var hann eisin sensor á útbúgvingini “Sundhedsfremme og sundhedsstrategier” á RUC.
SKEIÐ
Á skeið í sambandinum millum granskarar og fjølmiðlar
Bergur Djurhuus Hansen hevur í viku 3 verið á phd-skeiði á universitetinum í Keypmannahavn. Skeiðið snúði seg um samskifti millum granskarar og fjølmiðlar. Hvussu kunnu granskarar vekja áhuga fyri gransking í fjølmiðlunum? Hvussu kunnu granskingarúrslit breiðast út til almenningin? Hvør munur er á samskifti millum starvsfelagar í einum granskingarumhvørvi og samskifti við almenningin og/ella fjølmiðlafólk? Skift varð millum fyrilestrar, kjak og praktiskar venjingar m.a. við videoupptøkum.
Hinir báðir phd.-ararnir, Kristin Magnussen og Sissal Rasmussen eru eisini á phd.-skeiði í januar 2013.
TILTØK
Tann 23. januar varð skipa fyri móttøki á Søgu- og samfelagsdeildini í sambandi við, at Eileen Vang fór úr starvi sum deildarskrivari 1. Januar 2013. Eileen vang hevur verið deildarskrivari í 9 ½ ár.
------------
Mint verður á tilmeldingarfreistina til skeiði í akademiskari uppgávuskriving sum er 1. februar 2013. Les meira um skeiðið her
------------
Seturskjakið við heitinum "Bókmentir og politikkur", sum Føroyamálsdeildin hesuferð skipar fyri, verður hildið á Østrøm hóskvøldið 7. februar kl 19.30. Les meira her.
Næsta Seturskjakið er sett at verða í 7. mars 2012 og tá fer Náttúruvísindadeildin at skipa fyri. Nærri kunning í næsta INNANSETURS og í kalendaranum.
------------
Avgerð er tikin um, at Setursdagur verður tann 17 mai 2013. Endamálið er at hátíðarhalda føðingardagin við ráðstevnu o.ø.. Arbeitt verður við at leggja neyvari skrá og nærri kunning kemur um hetta seinni, sí eisini Árskalendarin.
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt til at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum.Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 20. februar kl 12.
Ritstjóri av INNANSETURS
Anna Katrin Matras


text:
Móttøka var í dag á Biskupstøð í Klaksvík í samband við, at Betri samtakið letur 1 millión krónur til Áhugafelagið Nólsoyar Páll, soleiðis at arbeiðið at endurreisa hús Nólsoyar Pálls kann gerast liðugt.
Áhugafelagið Nólsoyar Páll varð stovnað í 2013, har endamálið var at seta merkismanninum Nólsoyar Páll, eitt virðiligt minnismerki í Klaksvík. Síðani hevur arbeiðið við at endurreisa húsini hjá Nólsoyar Páll gingið væl. Albert Isfeldt, arkitektur, er tekniskur ráðgevi, meðan Archiebald Black er verkætlanaraleiðari.
Archiebald Black, sum samstundis er formaður í áhugafelagnum, sigur soleiðis um tjóðarhetjuna: “Vit hava øll tørv á hetjum og fyrimyndum, og fyri mong okkara er hetta Nólsoyar Páll. Hann er uttan iva millum mætastu, djarvastu og vitugasti fólkini, sum land okkara hevur fostrað.”
Formaðurin í áhugafelagnum heldur fram. “Uttan stóru gávuna frá Betri P/F og øðrum stuðlum, hevði ikki verið møguligt at fullfíggjað hesa stóru verkætlan. Vit kunnu ikki annað enn fegnast um, at vit hava feløg so sum Betri, ið vísa søguni ans, eins og samfelags ábyrgd og virðing fyri okkara felags mentan.”
Birgir Nielsen, nevndarformaður í Betri P/F, leggur afturat: “Vit í nevndini fegnast um møguleikan at stuðla verkætlanum sum hesari. Við undangongufólkum, sum hesum, ið lata hús Nólsoyar Pálls endurbyggja, er okkara mentanararvur og søga í tryggum hondum. Tí stuðla vit fegin arbeiðinum at fullfíggja hesa verkætlan, ið vit meta kemur øllum landinum til góðar.”
Nólsoyar Páll, sum hevði havt 250 ára føðingardag í 2016, bygdi bóndagarðin á Biskupsstøð fyrst í 1800. Mett verður, at húsini hjá Nólsoyar Páll verða liðug endurbygd í 2018.
Um tú veitst okkurt, sum VP ikki veit - skriva so til vp@vp.fo


text:
Grein um granskingarpolitikkin Vitan & Vøkstur
Annika Sølvará, stjóri í Granskingar-ráðnum, hevði 27. mars grein á Fregnartænastuni um nýggja granskingarpolitikkin, ið Vísindaráðið samtykti 28. januar 2011.
Vitan & Vøkstur
Undir yvirskriftini Vitan & Vøkstur hevur Vísindaráðið sett orð á nøkur av høvuðsstigunum, sum skulu til fyri at brynja føroyska vitanarumhvørvið til at lyfta stórar uppgávur framyvir. Nú liggur uppgávan at seta politikkin í verk hjá politisku skipanini.
Savna og styrkja eru lyklaorðini
Umframt inngang er politikkurin skipaður undir trimum yvirskriftum: Styrktir karmar fyri føroyskari gransking, Dygg og støðug granskingarfígging og Raðfesting av granskingarøkjum.
Høvuðstankin í hesum trimum pørtunum er at savna fólk og uppgávur mest møguligt, samstundis sum karmarnir skulu styrkjast munandi bæði fysiskt, skipanarliga og fíggjarliga. Endamálið er at tryggja góðar og kveikjandi arbeiðsumstøður, og at geva politisku skipanini amboð at raðfesta eftir, men sjálvandi eisini at tryggja, at sum mest fæst fyri játtanina, ið verður latin til almenna gransking & menning.
Mest ítøkiligi parturin av politikkinum er staðfestingin av, at Fróðskaparsetrið er natúrligi miðdepilin fyri útbúgving og gransking, og at stovnurin má og skal styrkjast. Eisini eru týdningarmiklar orðingar um, at ansa eftir at halda javnvágina millum játtanirnar til stovnarnar, sum eru til gransking innan ávís øki, og kappingarjáttanirnar, sum eftir umsókn verða latnar til verkætlanir innan ymisk øki.
Stig fyri stig politikkur
Tað hevur verið ein drúgv tilgongd fram til samtyktina av granskingarpolitikkinum. Vísindaráðið, sum varð ásett við lóg í 2006, varð tilnevnt á fyrsta sinni á sumri 2008 og hevði sín fyrsta fund í november 2008. Síðani hava nógvir fundir og nógv samskifti verið: Í Vísindaráðnum, í granskingarnevndini, í miðfyrisitingini og millum partarnar. Í sjálvum ráðnum hava fýra fundir verið, har granskingarpolitikkurin hevur verið høvuðsevnið. Tað hava eisini verið fleiri framløgur, sum hava givið betri innlit í fleiri av viðurskiftunum, sum politikkurin fevnir um, og hetta hevur skapt høvi til opið og konstruktivt kjak. Hesar samrøðurnar millum umboð fyri granskingarumhvørvið, vinnuna og politisku skipanina, hava mýkt, búnað og flutt málið rætta vegin.
Er hetta annað enn orð?
Ein journalistur helt fyri, tá granskingarpolitikkurin varð lagdur fram, at hann í orðavali líkist einum samgonguskjali. Tað kann nokk vera nakað um tað. Eins og við einum samgonguskjali er lítið vunnið, um talan bert verður um orð.Her sum við samgonguskjølum er tað bæði ætlanin og altavgerandi, at politikkurin eisini verður settur i verk. Hetta verður uppgávan hjá Landsstýrinum at tryggja komandi mánaðirnar við góðari hjálp frá Vísindaráðnum og Granskingarráðnum.
Fleiri av stigunum í politikkinum kunnu setast í verk uttan at seta nógv fleiri pengar av í fyrsta umfari. Her verður t.d. hugsað um at gera skipanir, sum eggja vinnuni at gera íløgur í gransking, menning og nýskapan, og um betri samskiping av stovnum og stuðulsfyrisitingum. Hetta eru mál, sum politiska skipanin kann taka stig til og taka avgerðir um.
Skal politikkurin muna, krevjast tó fleiri pengar, væl fleiri enn í dag. Vilja vit sum samfelag byggja okkara framtíð á fleiri vitanarvinnur, mugu vit gera munandi íløgur, um vit ynskja fíggjarligt og menniskjansligt avkast.
Tað er eingin loyna, at uppleggið í november 2008 var, at nú skuldi finnast nógvur peningur til gransking, menning og nýskapan. Tøl uppá 500 milliónir vóru nevnd. Í samtykta politikkinum standa hvørki upphæddir ella prosent av BTÚ, so eingi ítøkilig lyfti eru givin. Hetta skyldast í øllum førum tvey viðurskifti. Annað er, at hóast tað í kanningum ogfrágreiðingum frá arbeiðsbólkum verður mett, at tað tekniskt er møguligt, so hevur politiska skipanin ikki enn tikið undir við einum so radikalum stigi, sum at umraðfesta og flyta hundraðtals milliónir frá ymsum grunnum til granskingargrunnin. Hitt er, at Vísindaráðið við síni samanseting av landsstýrisfólkum og fleiri fólkum uttanfyri politisku skipanina, illa kann fara at gera ítøkiligar samtyktir um játtanir, tí hendan rættin hevur bert Løgtingið. Í staðin fyri verður í politikkinum sett fram eitt lyfti ella ynski um, at: “Samlaða almenna játtanin til gransking, menning og nýskapan skal miðvíst skipast og styrkjast komandi fimm til sjey árini”. Hetta ynskið er latið politisku skipanini at uppfylla.
Tvey aktuell lógaruppskot benda á, at tingini spakuliga flyta seg rætta vegin í mun til hesa ásetingina. Annað er ætlanin um at skipa eitt granskarasetur fyri hátøkniliga gransking og menning. Hetta er ein væl minni verkætlan enn upprunaliga ætlað, og peningurin verður tikin av fænum hjá Vinnuframagrunninum, so talan er ikki um at tilføra pengar til økið, men kortini er hetta eitt framstig í mun til í dag. Hitt er ætlanin at lata upp fyri, at partur av pengunum í Búnaðargrunninum kann brúkast til gransking og menning innan landbúnaðarøkið. Fyri einum knøppum ári síðani gav Løgtingið eisini heimild til, at Føroyar fór uppí ES-granskingarsamstarvið, kallað FP7.Hetta eru góð og týdningarmikil átøk, sum vónandi vera fylgd av fleiri komandi mánaðirnar.
Breiðar semjur krevjast
Tað hevur verið greitt í tilgongdini, at tað eru veikleikar við skipanini við Vísindaráðnum. Tað eru serliga tvey viðurskifti, sum hava elvt til iva og tørv á at finna gongdar leiðir. Eitt er, sum eisini var nevnt omanfyri, at Vísindaráðið ikki hevur formligar heimildir at geva ítøkilig lyfti ella játtanir. Tí er neyðugt at semjast um ásetingar og orðingar, sum politiska skipanini aftaná syrgir fyri at seta í verk.
Hitt er, at tað bert er samgongan, sum politiskt er umboðað í Vísindaráðnum, andstøðan er ikki umboðað. Hetta er serstakliga óheppið, tá hugsað verður um, at eitt av høvuðsmálunum við at seta Vísindaráðið á stovn, var at tryggja ein langtíðar politikk á økinum. Stingur sitandi Vísindaráð eina ávísa kós út í kortið, má tað vera soleiðis, at kósin ikki má tillagast alt ov nógv, tá nýggj samgonga verður skipað. Aftur her er neyðugt, at politiska skipanin tekur við ábyrgd og syrgir fyri, at alt politiska spektrið fær møguleikan at vera við í verksetanini av yvirskipaða politikkinum.
Verandi Vísindaráð gjørdi á fundinum 28. januar av, at heita á Landsstýrið um at seta samtykta granskingarpolitikkin Vitan & Vøkstur í verk og at tryggja, at hetta verður gjørt við breiðum politiskum semjum. Hetta er alneyðugt, um politikkurin skal hava tað nyttu og ávirkan, sum Løgtingið ætlaði við Vísindaráðnum og sum samfelagið hevur brúk fyri.


text:
Albania er ímillum allar fatækastu lond í Evropa. Meginparturin av landinum er fjallalendi og einans nýtiligt sum geitar- ella seyðabeiti. Í øldir stóð landið undir Osmannaríkinum, og tá ið turkar fóru haðan í 1913, var Albania illa fyri á øllum økjum; har vóru hvørki vegir ella jarnbreytir, og ídnaður var eingin. Næstan alla 20. øld hevur Albania verið fasistiskt kongsveldi og kommunistiskt einaræðisland. Í 1991 vóru fræls val. Albanar stríðast nú við at umskipa búskapin og menna landið.
Frá 1944 til 1985 stýrdi kommunistiski einaræðisharrin, Enver Hoxha, Albania. Meðan hann stýrdi, varð landið fullkomiliga avbyrgt frá hinum londunum í Evropa. Markið til gamla Jugoslavia og Grikkalands varð stongt, og eisini varð alt samband við Italia bannað. Eftir 1960 hevði Albania bara handilssamband við Kina, og allur flutningur skuldi bara fara um teir báðar havnabýirnar Durres og Vlore. Kommunistarnir mentu stálídnaðin, men lótu landbúnaðin liggja á láni og gjørdu annars einki at menna landið.
Ættin ella húskið hava nógv at týða í Albania, og bara fá ár eru síðan, at myndugleikarnir eggjaðu hjúnum at eiga mong børn. Frá barnsbeini verða albanar lærdir at verða orðhaldnir, á albanskum „besa". Stendur maður ikki við sítt orð, t.d. í einari handilsavtalu, er tað stór skomm.
Lítið arbeiði er í Albania, og lønin er lág. Um triðingurín av fólkinum arbeiðir í landbúnaðinum, hin triðingurín arbeiðir í ídnaðinum og tænastuvinnuni. Seinastu árini eru mangir albanar farnir til Grikkalands og Italia at arbeiða.
Stórur partur av Vesturbalkan er fjallalendi. Orðið „balkan" merkir „fjøll". Fyrstir at nýta hetta orð um hesi lond vóru turkar, sum ráddu í øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Tirana
Vídd: 28.750 km2
Fólkatal: 3.190.000
Alment mál: albanskt
Átrúnaður:
kristindómur 30%, islam 70%
Stýrirlag: fólkaræði, fleirflokkaskipan
Gjaldoyra: lek (ALL)


text:
Maria Petersen til Kosovo
Maria Petersen er úr Fuglafirði og er 21 ára gomul. Hon er aktiv í Missiónshúsinum Thabor í Fuglafirði, har hon hevur verið við í Juniorarbeiði, ungdómsarbeiði og í lovsangi.
Mánadagin 15. januar 2018 byrjar Maria Petersen ferðina til Kosovo, har hon skal hjálpa til hjá OM Kosovo tey næstu tvey árini. Fyrsta árið kemur Maria serliga at hjálpa til á einum heimi sum OM Kosovo rekur, fyri mammur og børn, sum eru rakt av harðskapi, har Maria millum annað fer at undirvísa teimum í enskum og hjálpa við ymiskum praktiskum.
Harrin signi og varðveiti teg, Maria.
Kundi tú hugsað tær at hoyrt frá Mariu, meðan hon er burtur?
Send ein teldupost til info.fo@om.org og viðmerk at tú ynskir teldupost frá Mariu, so fært tú tíðindabrøv frá henni sendandi.


text:
Árni Gregersen, ting.fo 07.02.2017 (20:15)
Samgongan og Sambandi samráðast
1.januar komandi ár skal ein nýggj lóg um vinnuligan fiskiskap virka.
Galdandi lóg fer úr gildi nýggjársaftan komandi og tí er neyðugt við einari nýggjari lóg, skal vinnan framvegis sleppa at virka.
Fleiri royndir eru gjørdar at finna eina politiska semju um, hvussu vinnan skal skipast, men tað sum er í gongd júst nú eru samráðingar millum samgonguna og Sambandsflokkin. Fýra kjarnupunkt skulu loysast, skal semja fáast.
Fyrst og fremst hvussu stórur partur av rættindunum skal seljast um uppboðssølu, hvussu umsetiligheitin skal vera, fiskidagar ella kvotur og hvussu langa tíð rættindini skulu galda.
Hetta verður kjakast um júst nú, men um tað eydnast at finna semju er ivasamt. Tað er eisini ivasamt, hvussu sterkur Javnaðarflokkurin stendur aftanfyri uppskotið, sum samgongan roynir at fáa uppá pláss.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Samtyktir frá bygdarráðsfundi týsdagin 19. desember 2017
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
2. viðgerð av eykajáttan til fíggjarætlan 2017 er samtykt.
2.
Samtykt er at geva loyvi til niðurtøku av verandi úthúsum á matr. 38c
3.
Semja er um ikki at stuðla KRIS/SALT
Semja er um ikki at stuðla Felagnum Føroysk Træseglskip
Samtykt er at stuðla Vágs Kappróðrarfelag.
Samtykt er at stuðla útgávu av fløgu hjá Sigmund Andreasen.
Samtykt er at stuðla Borðspælinum Hildarting.
4.
Kunnað bleiv um skattainntøkurnar fyri november 2017, kr. 773.003,-
Kunnað bleiv um búmerki til draktir hjá Tvøroyrar Fimleikafelag.
Hesi mál komu afturat á skrá:
5.
Porkeris Kvøldskúli
Samtykt er at taka undir við ætlanini fyri 2017 / 2018.
Ásetan av bygdarráðsfundum fyri 2018:
Samtykt er at hava fundir hesi tíðspunkt:
9. januar, 6. februar, 6. mars, 10. apríl, 8. mai, 12. juni, 26. juni, 4. september,
2. oktober, 6. november, 20. november & 4. desember 2018.
Porkeris Bygdarráð.


text:
Nem í fjórða er í seks pørtum, og hvør partur leggur dent á okkurt ávíst:
Ótrúligt leggur dent á eitt serstakt slag av frásagnum, sum skiftir millum fiktión og ikki-fiktión.
Søga mín leggur dent á myndasøgur og tekstslagið endurminning.
Endaleys vitan leggur dent á fakliga lesing og at arbeiða við heimasíðum.
Unnustur og ræðuskítar leggur støði undir at menna greinandi og skaldsligu førleikarnar hjá næmingunum.
Orðafjas leggur dent á at menna málfrøðiligu og orðalagsligu førleikarnar hjá næmingunum.
Litirnir tala leggur dent á litir, fagurfrøði og fagurfrøðiligar snildir umframt grannamálini íslendst og norskt.
Í bókini eru hesi tekstsløg: Søgubrot, filmur, táttur, søga, mynd, myndasøga, bræv, endurminning, frumsøgn, ritroynd, yrkistekstur, máliskur, stuttprosa, yrking, sangur, myndabók.
Bókin fæst eisini sum i-bók (netbók). Netbókin er lík pappírsbókini. Síðutøl og uppseting er tann sama. Uppgávur, myndir, ljóð- og filmsbrot eru í netbókini, sum ikki eru at finna í pappírsbókini, tó kunnu allar uppgávur skrivast út.
Hygg at filmsvegleiðingum, hvussu tú brúkar i-bókina
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar...


text:
2. steypakapping í estetiskum fimleiki 11. mars
Sunnudagin 11. mars fara okkara estetisku kappingarlið aftur í eldin til 2. steypakapping, sum verður í Ítróttarhøllini í Runavík. Kappingin byrjar kl. 13.00, tá pinkur og smágentur fara at kappast. Uml. kl. 15.30 fara gentur, kvinnuunglingar og kvinnur at kappast.
Ljósið luttetur við pinkum, smágentum, gentum og kvinnum.
Gentuliðið Lyra og kvinnuliðið Hydra hjá
Ljósinum megnaðu at blíva nr. 1 til 1. steypakapping, og øll liðini
hava arbeitt sera hart og miðvíst fram ímóti 2. steypakapping og hava ment seg
nógv. Spennandi verður at síggja, hvussu eydnast fer í morgin hjá Ljósið liðunum.
Fimleikafelagið Ljósið ynskir øllum íðkarum og venjarum góða eydni til 2. steypakapping.


text:
Nógv tann størsti partur av teimum, sum búgva í Føroyum eru eisini fødd í Føroyum. 89% av øllum íbúgvunum eru føddir her á landi. 8% er fødd í Danmark ella Grønlandi og 3% er fødd aðrastaðni.
Hyggja vit eftir teimum 8 prosentunum, sum eru fødd í ríkinum annars, so síggja vit, at 82% av teimum yvir 15 ár, lýstu sín tjóðskap sum føroying ella sum føroying og ein annan tjóðskap.
Í alt 3.597 vóru fødd í Danmark ella Grønlandi og av teimum vóru 1.111 undir 15 ár. Spurningur um tjóðskap var ikki settur teimum undir 15 ár.
Øll yvir 15 ár vóru spurd, hvussu tey lýstu sín tjóðskap og svaraðu 97% føroyskan ella føroyskan og ein annan. Bara 3% - 1.242 fólk – søgdu, at tey lýstu sín tjóðskap, sum onkran annan.
Hyggja vit eftir tí bólkinum, sum ikki lýsti sín tjóðskap, sum føroyskan, so sæst at yvir 500 lýstu tjóðaskpain at vera danskan.
Hyggja vit eftir, hvar tey eru fødd, sum ikki eru fødd í Føroyum, so leggja vit til merkis, at umleið 250 kvinnur búgva í Føroyum, sum er føddar í Asia.


text:
Ingi Samuelsen
17.07.2017 - 11:51
Tíðindi > Vinna & Tøkni > Annað
Tann fyritøkan, sum vinnur nógv flest pengar av øllum í Føroyum er framvegis Bakkafrost. Alifyritøkan av Glyvrum myndar aftur hesaferð topplistan yvir fyritøkurnar við besta úrsliti, nú roknskapirnir fyri 2016 allir eru um at vera innlatnir.
Móðurfelagið pf. Bakkafrost liggur á einum greiðum fyrstaplássi á topp 25-listanum hjá Vinnuvitan.biz við einum árslitið í 2016 upp á heili 1.339 milliónir krónur. Árið frammanundan lá felagið eisini á einum tryggum fyrstaplássi, men tá við einum úrslitið upp á 810 milliónir krónur.
Topp 25-listin hjá Vinnuvitan.biz pr. dags dato, bygdur á ársúrslit fyri 2016, sær soleiðis út:
Eins og undanfarin ár, so er tað alifyritøkurnar, peningastovnarnir, tryggingin, pelagiska fiskifinnan, oljusølurnar og almenn partafeløg, sum mynda topp-listan.
Eitt felag, sum stingur seg burturúr er spf. Kerið, sum liggur á 9. plássi. Talan er um eitt felag, ið ikki hevur havt eitt so gott úrslit seinastu árini. Kerið er eitt felag, sum íløgufelagið Tjaldur eigur, og sum aftur eigur partapening í felagnum pf. Jóannes Thomsen (JT Electric) í Fuglafirði, sum inntøkuførdi eina stóra upphædd, góðar 195 milliónir krónur, sum ’úrslit frá kapitalpørtum’ í 2016.
Topp 25-listin hjá Vinnuvitan.biz er bygdur upp á 931 roknskapir. Yvir 2.500 feløg eru skrásett í Føroyum, so tað kunnu vera feløg, ið ikki eru skrásett á Vinnuvitan enn, ið hava eitt úrslit, ið vinnur sæti á hesum lista.


text:
(KP)
Friday, April 4, 2014
Ein protestsangari í Vestmanna og tankar um avlopsmat og uppafturhitað
Í gjárkvøldið vóru vit til konsert hjá danska sangaranum og sangskrivaranum Arne Würgler. Hann framførdi m.a. ein rørandi krígsmótmælissang, sum var skrivaður út frá sjónarhorninum hjá einum av teimum hermonnum, sum hava verið í Afghanistan og sum ikki megna at liva eitt normalt lív aftaná ræðuleikarnar, teir og tær hava upplivað. Tekstin hevði Arne Würgler sett til vakra lagið, sum Carl Nielsen gjørdi, og sum vit kenna frá sanginum "Solen er så rød". Vit hoyrdu eisini eina áhugaverda, men eitt sindur rustaða versión av sanginum um Lykken, einaran vesturi í Vágunum, sum bygdi einastandandi outsiderlistaverkið Lykkenborg.
Í byrjanini var tað næstan sum umbar Arne Würgler fyri sjálvan reyðleikan, tann agiterandi partin av skránni. - Eg plagdi at vera protestsangari, greiddi hann næstan umberandi frá, - eg var ein av teimum, sum stóðu uttan fyri Christiansborg og mótmæltu. At meta út frá framførsluni í gjár, so mótmælir og agiterar hann enn, hann fær neyvan latið vera. -Tey, sum eru rík, skulu verða ríkari, tey, sum einki eiga, skulu eiga minni. Fleiri av sangunum høvdu hetta sama gamla temaið, sum Billy Holiday sang um í God bless the child. Í einum landi sum okkara við flatskatti og byrjandi oligarki tykist temaið merkiliga aktuelt í hesum árum. Protestsangarin sang onkra kærleiksvísu, men eisini her merktist vreiðin um valdsharrana órættvísi. - Nú fara vit aftur í sjeytiárini hugsaði eg sjálv eitt sindur umberandi, tá hard core slagsangir sum Avanti Popolo og Bella Ciao saman við Reyða Wilfred, sanginum um órímiligu viðurskiftini hjá lærlinginum eina løtu litaðu Vektarabúðina knallreyða, men tað var sum fekk sjálvur reyðleikin relevans og aktualitet. Hesir sangirnir um solidaritet og javna komu jú beint aftan á, at vit áhoyrarar, borgarar í Føroyum, høvdu hoyrt í útvarpinum um okkara eldri medborgarar í Vági, sum vegna sparingar skulu eta upphitaðan mat í vikuskiftinum. Nú er Høgni Hoydal, formaður í Tjóðveldi er ikki nakar protestsangari, men indignatiónin yvir sosiala órættvísið minnir um, tá hann skrivar:
Meðan fáir føroyingar gerast ríkari og ríkari og fáa bjóðað allar hugsandi sømdir frá sitandi landsstýri, fær tann vanligi føroyingurin til dømis boðið teir kostir, at gjalda til egna pensjón og at gjalda ein brandskatt av hesum til tess at fíggja lættar hjá teimum, ið eru best fyri. Hartil eru boðini: At meðan eitt alt minni tal av fólki í Føroyum fær stórar fíggjarligar lættar og framíhjárætt til vald landsins og ognir, so skal sparast hjá teimum, ið hava bygt alt grundarlagið undir føroysku vælferðini. Teimum, ið tørva røkt og ein manssømiligan gerandisdag, eru støðugt rakt av sparingum og umleggingum hetta samgonguskeiðið. Og nýggjastu boðini eru, at búfólkið á Hamragarði í Vági, har frammanundan niðurskurðir eru farnir fram í vaktum og starvsfólki, enn ikki skulu fáa eina líkinda máltíð í vikuskiftunum. Tey skulu eta avlopsmat og uppafturhitað. Slíkar umstøður eiga á ongan hátt at tolast. Og slík framferð reisir allar grundleggjandi spurningar um politikk landsstýrisins, nú tey uttan nøkur rættindi til borgaran og uttan nakra fígging, leggja eldraøkið út til kommunurnar við møguleika fyri privatiseringum av tænastum. Tað fer sjálvsagt at gera tað møguligt hjá teimum, ið nógvan pening eiga, at keypa sær góðar umstøður, meðan tað vanliga fólkið verður at liva við niðurpíning og verri umstøðum.
-Jú, løtan var av fjálg, nostalgisk og hugnalig í gjárkvøldið í Vektarabúðini í Vestmanna, og óansæð um málið við Hamragarði vísir seg at vera ein lokalur leiðsluspurningur, sum Annika Olsen gjørdi vart við í Degi og Viku í gjár, er sosial indignatión og mótmæli relevant og hugvekjandi í mun til galdandi umstøður í okkara samfelag beint nú.
Vektarabúðin er sera hugnalig
Vakri pallurin
Arne Wurgler framførir
Fólk lurta
(KP)
Posted by Listin at 8:29 AM


text:
Tíðindi
5. februar 2018
- Uppgávan hjá Sernámi er breið við kanningum og útgreiningum av børnum, og tí er hon serstøk; vit duga ikki rættiliga at skilja, hví Sernám og Nám verða knýtt at hvørjum øðrum, tí stovnarnir báðir eru heilt hvør sítt. Tað, ið lærarar fyrst av øllum vilja, er, at Sernám kemur tættari skúlunum; flytingin fer neyvan at broyta nakað í so máta.
Í uppriti um bygnaðarbroytingarnar í Mentamálaráðnum verður sagt, at sernámsfrøðiliga ráðgevingin skal skipast sum ein eind, sum hevur eitt ávíst knýti til Nám í síni ráðgeving í skúlaverkinum og dagstovnaøkinum.
- Sum er hava skúlaleiðslur og lærarar ikki verið nøgdir við Sernám, serliga tí bíðitíðin eftir serkønari hjálp er long, og tí næmingar, sum hava serligan tørv, fáa alt ov fáar tímar samanborið við, hvat teimum tørvar.
Sernám umsitur stuðulsskipanina til næmingar við serligum tørvi. Sambært formanni Føroya Lærarafelags hugsar Mentamálaráðið í nógv størri mun um fíggjarligu karmarnar heldur enn um veruliga tørvin.
- Skúlaleiðslurnar hava avmarkaða ávirkan á, hvussu stuðulstørv verða sett, tí í síðsta enda eru tað Sernám og Mentamálaráðið, sum tilluta lærara- ella námsfrøðiligar tímar. Og tað sampakkar ikki altíð við metingina hjá skúlanum av tørvinum.
- Lærarafelagið metir, at talið av lærarastuðulstímum er lutfalsliga lágt og lækkar, tí læraratímar kosta meira enn námsfrøðiligu tímarnir. Samstundis eru serliga lønarviðurskiftini hjá námsfrøðiligu stuðlunum so vánalig, at tað er ein avbjóðing at fáa námsfrøðingar at støðast, og ofta verða størvini sett við fólki uttan viðkomandi útbúgving.
- Tosað verður so nógv um, hvussu neyðugt tað er við fakligheit; tá ið talan er um sernámsfrøðiligaøkið, verður farið alt ov lætt um fakligheit. Pedagogfelagið og Lærarafelagið eru samd um, at børn og næmingar við serligum tørvi eiga at hava skikkað fólk sum stuðul, antin tað er lærari ella námsfrøðingur.
Í uppritinum um bygnaðarbroytingarnar, sum fara fram í Mentamálaráðnum, verður sagt, at fyrisitingin av tímajáttanini hjá Sernámi verður flutt í Undirvísingarstýrið, soleiðis at hetta liggur saman við restini av umsitingini av fólkaskúlanum. Í sambandi við at Undirvísingarstýrið skal umsita tímabýtið innan sernámsfrøðiliga økið, verður roknað við, at skipanir verða mentar fyri, hvussu hetta skal verða gjørt. Til hetta krevst, at neyðugir førleikar eru innan hetta fakøkið í Undirvísingarstýrinum, og at tætt samskifti er við sernámsfrøðiligu ráðgevingina og skúlarnar.
Víðari stendur, at orka verður flutt úr Sernámi í Undirvísingarstýrið, av tí at uppgávurnar viðvíkjandi tímabýti og samskifti við skúlarnar um hetta ikki longur liggja í Námi. Ein betri loysn á teimum skipanarligu og bygnaðarligu viðurskiftunum innan sernámsfrøðiliga økið í fólkaskúlanum kann verða við til at tryggja, at eitt betri fakligt tilboð verður veitt innan karmarnar, sum eru.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Um Norđljóm!
Postrúm 44
FO-405 Oyrarbakka
Telefon nr. 297291
Teldupostur:oddur.hentze@skulin.fo
Banki: Banknordik: konto 6460-480.154.9
Vit undirvísa: Eiđisskúla og skúlan viđ Streymin á Oyrarbakka.
Endamál: Skúlin vil verđa mentanar miđdepil í sínum řki, har fólk menna mentan og styrkja sína vitan.
Viđrir sum vit altíđ hava í huga: Heildina, Samhaldsfestiđ, síggjast og hoyrast.
Vit vilja: Hyggja frameftir, verđa á varđhaldi, seta okkum sjálvi krřv, framfřrđslur, nýta miđlar, skapa střrri grundarlag, samarbeiđa viđ myndugleikar ađrar skúlar/stovnar/felřg, nřkta og skapa třrv hjá břrnum og vaksnum.
Vit eru tónlistarskúlin, sum undirvísir í, Blásturljóđfřrđum,Trummum, Klaver og Gittar.
Eigarar: Sunda og Eiđis kommuna.


text:
Nýggjastu tíðindini
Melda til tíðindabræv
Tíðindi - 4. mai 2018
Liðskiparin á føroyska A-landsliðnum, Atli Gregersen, er farin upp í verkætlanina, Common Goal, og fer framyvir at lata eitt prosent av síni fótbóltsløn til vælgerandi endamál
Atli Gregersen er síðani 2009 skrásettur fyri 43 A-landsdystir og hevur skoraði 1 mál fyri Føroyar. Atli er nú eisini partur av Common Goal verkætlanini - Mynd: Hans Erik Danielsen
Hvat hava Juan Mata, heimskendi miðvallarin hjá Manchester United, og Atli Gregersen, liðskiparin á føroyska A-landsliðnum, til felags?
Báðir eru framúr fótóbltsspælarar, svarar gløggi lesarin helst beinanvegin, og tað svarið er sjálvandi ikki heilt av leið, men teir teljast nú eisini millum fótbóltsleikararnar, sum lata eitt prosent av løn síni til vælgerandi endamál.
Atli Gregersen avdúkaði nevniliga hósdagin, saman við Akseli V. Johannesen, løgmanni, at hann er vorðin partur av sokallaðu Common Goal verkætlanini, sum spanski bóltsnillingurin tók stig til í fjør saman við felagsskapinum streetfootballworld.
- Eg sat einsamallur uppi 2. jóladag og las Daily Mail og The Guardian á telefonini, og so datt eg um eina samrøðu við Juan Mata, ið snúði seg um hesa verkætlanina. Eg havi hugsað leingi, at vit sum fótbóltsspælarar burdu gjørt okkurt líknandi í Føroyum, og vit eru nakrir, ið hava tosað saman um hetta, men tað er ongantíð vorðið veruleiki, greiðir Atli Gregersen frá.
- Men eg skrivaði teimum ein teldupost tá, har eg segði teimum, at hetta var eitt frálíkt átak, og at eg gott kundi hugsað mær at verið við. Eg varð so ringdur upp seinni, og tað er so endað við, at eg varð bjóðaður uppí, og eg játtaði.
Okkara skylda at hjálpa, har vit kunnu
Tað er sjálvandi munur á tí, sum Atli Gregersen forvinnur við at spæla fótbólt og tí, sum stendur á lønarseðlinum hjá Juan Mata og hinum í evropeisku fótbóltselituni.
- Nú munar mítt prosent ikki stórvegis samanborið við tað, sum Juan Mata, Giorgio Chiellini og hinir stórspælararnir lata, og eg mundi fingið kaldar føtur, tá eg skuldi flyta peningin fyrstu ferð. Men teir søgdu beinanvegin, at hetta snýr seg ikki um peningamongdina, men felagsskapin, sigur Atli Gregersen.
Verjuskansin hjá Víkingi og landsliðnum heldur, at ítróttarfólk onkursvegna eru noydd taka leiklutin sum fyrimyndir á seg, og hava tí ein frálíkan møguleika at geva samfelagnum okkurt aftur.
- Nú eri eg blivin so gamal, og havi brúkt meg nógv ímillum ár og dag, so um eg kann brúka meg um okkurt, sum kunnu hjálpa onkrum, so hevði tað verið deiligt, sigur Atli Gregersen flennandi.
- Onkursvegna eru vit fyrimyndir í Føroyum, hóast eg mangan havi traðkað við síðuna av við reyðum kortum og tílíkum, men um vit, sum ítróttarfólk kunnu ganga á odda fyri jaligari broyting í heiminum, og kanska bøta um lívið hjá onkrum, so er tað ein skylda, ið vit hava. Um tú fært 1.000, 10.000 ella eina millión krónur í løn um mánaðin, kanst tú kortini klára teg, sjálvt um tú gevur eitt prosent til okkurt vælgerandi endamál, sigur A-landsliðsliðskiparin hjá monnum við heimasíðuna hjá FSF.


text:
28. oktober 2010 í Norðurlandahúsinum. Vinnumálaráðið skipar, saman við Mentamálaráðnum og Fróðskaparsetri Føroya, fyri evnisdegi um nýskapan, íverksetan og vitan.
Íslendsku Hjálmar Árnason, Sigriður Ingvarsdóttir, Berglind Hallgrímsdóttir og Perla Björk Egilsdóttir siga frá íslendsku royndunum at skapa samanhangandi innovatións- og íverksetaraskipanir. Aftaná fyrilestrarnar verður pallborð um føroysku avbjóðingarnar at vaksa um vitanarvinnur, innovatión og íverksetan.
Evnisdagurin verður hósdagin 28. oktober frá kl. 9 – 12 í Norðurlandahúsinum. Tiltakið er ókeypis og øll eru vælkomin.


text:
Ikki vardi tað okkum, at smábarnalótur skuldu vera tað, sum myndaði føroyskan búskaparpolitikk í 2012. Eitt er, at menn tykjast trúgva uppá teirra egna boðskap, men at sannleiksorð og góð ráð, ella ávaringar um vandakós ikki rínur við, er ikki til at fata.
Slagorð fíggjarmálaráðharrans um at “tað skal loysa seg at arbeiða”, vera borin fram sum argument fyri antisosiala flatskattin - ting sum í veruleikanum slett ikki hanga saman. Tí flatskatturin ger tað ikki meira attraktivt hjá teimum lágløntu at arbeiða meir - (flest arbeiða tað tey kunnu og koma allíkavæl ikki at fáa meira burturúr). Fyri tey við góðum inntøkum merkir tað helst at tey kunnu “slappa” meira av, tað verður kanska ikki neyðugt hjá teimum at kýta seg so nógv nú, tí tey fáa 4-5000 kr. uttan at lyfta hondina frá síðuna. Deiligt, hjá teimum - eg hevði nú eisini unt teimum lágløntu somu sømdir.
Tað ljóðar eisini heldur margháttligt at koma við ramsuni um at “tað skal loysa seg at arbeiða”, samstundis sum vit stríðast við stórum arbeiðsloysi - tí tað merkir væl saktans at, um tey, sum longu hava størv skulu arbeiða meira, má onkur annar úr starvi - ella væntar fíggjarmálaráðharrin at fleiri arbeiðspláss vera mana fram av flatskattinum?
Seinast eg visti nevndi løgmaður at um 2-300 almenn arbeiðspláss skuldu niðurleggjast - “tað skal loysa seg at arbeiða”. Higartil tykist tað vera soleiðis at tey einastu sum hava fingið meira arbeiði eru tryggingarfeløgini og Taks, har er ivaleyst at gera nú skattur skal takast frá framtíðini.
Her endar galið.


text:
Dankort
Tú skalt vera 18 ár, um tú skalt hava Dankort. Kortið kann nýtast í sjálvtøkum, peningastovnum og handlum í danska kongaríkinum.
Tú fært eitt loynital, ið bara tú kennir, og tá ið tú brúkar kortið, skalt tú brúka loynital ella undirskrift. Umráðandi er, at eingin annar enn tú veit loynitalið. Tí má loynitalið ongantíð goymast saman við kortinum.
Missir tú kortið burtur, skalt tú beinanvegin siga sparikassanum frá. Missir tú kortið burtur, tá ið sparikassin er stongdur, skalt tú boða Nets frá á tel. +45 44 89 29 29.
Nýtsla í sjálvtøkum
Í sjálvtøku sparikassans kanst tú taka út upp til 6.000 kr um samdøgrið. Í sjálvtøkum hjá øðrum føroyskum peningastovnum og donskum peningastovnum, ið nýta SDC, kanst tú taka upp til 5.000 kr um samdøgrið, tó í mesta lagi 2.000 kr hvørja ferð. Hjá øðrum donskum peningastovnum kanst tú taka út 2.000 kr um samdøgrið.
Ásetingar fyri Dankort galdandi frá 1. jan 2018.pdf


text:
Kappróðrartiltakið á ólavsøku fær nú eitt makeover. Til tess hava Havnar róðrarfelag, Argja róðrarfelag og Róðrarfelagið Knørrur stovnað felag til at menna tiltakið, so at tjóðarítrótturin gerst ein høvuðsattraktión fyri alla familjuna á ólavsøku.
Í hesum sambandi skriva róðrarfeløgini út almenna kapping um at finna nýstovnaða felagnum eitt búmerki og eitt navn. Tey fara at verða nýtt til at marknaðarføra tiltakið og verða væntandi ein kendur partur av ólavsøkuni í rúma framtíð. Umframt henda heiður fær vinnarin eisini 2.000 krónur í virðisløn.
Treytir viðvíkjandi búmerkinum:
- Tað skal samljóða við hin føroyska bátin ella hin føroyska kappróðurin.
- Tað skal hava litirnar hjá nevndu róðrarfeløgum, t.e. reytt, blátt og hvítt, men kann eisini hava aðrar litir.
- Tað skal vera praktiskt at seta á klæðir, gravera í steyp o.tíl.
Ongar treytir verða settar viðvíkjandi navninum.
Uppskotsstillarar kunnu vera bæði einstaklingar og bólkar. Dómsnevndin skilar sær rætt til at velja navn og búmerki frá hvør sínum uppskotsstillara. Virðislønin er tá 2.000 krónur fyri hvørt uppskot. Dómsnevndin skilar sær eisini rætt til einki uppskot at velja.
Uppskot skulu sendast í brævbjálva til Høgna Jacobsen, umboð fyri Argja róðrarfelag, Djóna í Geil gøta 17, 100 Tórshavn, ella við teldubrævi til hognijac74@gmail.com.
Innlatingarfreistin er 07.07 2014. Vinnarin verður kunngjørdur 10.07 2014.
Vegna nýstovnaða felagið: Havnar róðrarfelag, Argja róðrarfelag og Róðrarfelagið Knørrur.


text:
Ársaðalfundur felagsins verður á verkhúsinum Stíggjur í Saltangará, mánakvøldið 13. februar 2017 kl. 19.
Skrá sambært lógum felagsins:
1. Val av orðstýrara
2. Frágreiðing frá formanninum
3. Innkomin uppskot
4. Framløga og góðkenning av grannskoðaðum ársroknskapi
5. Val av nevndarlimum og varalimum, sum standa fyri vali
6. Val av grannskoðara
7. Ymiskt.
§4
Mál, sum limir vilja hava til viðgerðar, skulu vera nevndini í hendi í minsta lagi 10 dagar undan aðalfundinum. Í fundarboðunum verða innkomin mál stutt endurgivin, men skulu liggja frammi í fullum líki á skrivstovu felagsins í minsta lagi 8 dagar undan fundinum.
Møtið fjølment!
Nevndin


text:
Monday, June 10, 2013
Handanin av Mies van der Rohe heiðurslønini
Frá heiðurslønarhandanini, Ósbjørn Jacobsen og design-toymið saman við Xavier Trias, borgarstjóra í Barcelona
Fríggjadagin var Ósbjørn Jacobsen í Barcelona saman við starvsfelagum sínum í Henning Larsen Architects og tók í móti prestisjumiklu Mies van der Rohe heiðurslønini fyri Hørpu í Reykjavík. Hetta er ein heiðursløn sum í tign kann samberast við Nobelheiðurslønina og hevur hon tessvegna stóran týdning fyri Ósbjørn Jacobsen og fyri hansara fyritøku. Hann greiðir frá, at nógv var gjørt burtur úr heiðurslønarhandanini fríggjadagin: "Dagurin byrjaði við tíðindafundi á morgni á sjálvum føðistaðinum hjá tí modernistiska arkitekturinum, sum er týska pavilliongin, ið Mies van der Rohe teknaði til heimsframsýningina í 1929 í Barcelona (mong meta hetta verk at verða eitt av teim týdningarmestu fyri modernistisku menningina í 20. øld - pavilliongin varð niðurtikin aftan á heimsframsýningina, men varð endurbygd í 80'inum og er opin fyri almenninginum.". Á middegi var sjálv handanin og har vóru ymisk almenn umboð til staðar, EU Kommiserurin, borgarstjórin í Barcelona, umboð fyri Mies van der Rohe grunnin og mong onnur, hetta gekk eisini fyri seg í pavilliongini. Seinnapartin var fernisering í sambandi við eina stóra framsýning um seinastu 25 árini við virðislønini á Museu Nacional d'Art de Catalunya. Framsýningin fer at ferðast runt í Europa komandi árið. Klokkan 17 var kjak millum vinnarar, dómarar, ummælarar og onnur, ið hava tikið lut seinastu 25 árini, við heitinum Breaking New Ground, har endamálið var at perspektiverað seinastu 25 árini í europæiskum arkitekturi og kanska koma við einum kvalificeraðum boði uppá hvar vit áttu at farið komandi árini. -Tað var ómetaliga inspirerandi at hitta og samskifta við fólk úr elituni innan modernaðan arkitektur í vesturheiminum, heldur Ósbjørn Jacobsen: "Fyri okkum sum umboðaðu design-toymið var tað stuttligt at uppliva eina markering av hesum stóra heiðrinum, sum bara ein lítil brotpartur av okkara starvsfelagum sleppa at uppliva í lívinum". Vit ynskja Ósbirni Jacobsen og Henning Larsen architects hjartaliga til lukku enn einaferð við hesum ófatiliga stóra bragdinum.
http://www.miesarch.com/index.php?option=com_mipress_anterior&cerca=&autor=-1&tipologia=-1&classificacio=3&pais=-1&edicio=2013&lang=en
(KP)
Posted by Listin at 2:51 PM


text:
BOLIVIADAGUR 2018 VERÐUR 7. FEBRUAR26. januar 2018
7. februar fara allir næmingar á skúlanum út at arbeiða fyri at veita stuðul til verkstaðsskúlan TAEPO í Bolivia. Tankin við Boliviahjálpini er, at ung fólk í okkara ríka parti av heiminum hava samhuga við teimum ungu úti í heimi, ið eru verri fyri.
Við úrtøkuni av einum arbeiðsdegi hjá næmingum her í Føroyum ber til at hjálpa ungum í Bolivia at fáa sær eina útbúgving, nakað, sum vit her í Føroyum ofta taka fyri givið.
Glasir stuðla hesum menningararbeiði við at geva næmingunum henda dagin til øðrvísi undirvísing.
Les meira um Bolivia-verkætlanina her


text:
Føðingardagshald á Vaglinum
mentan12-05-2018 - 10:18 - Jóanis NielsenFrælsisfagnaður í sambandi við, at staturin Ísrael verður 70 ár.
Mánadagin eru 70 ár liðin síðani David Ben-Gurion alment boðaði fra, at staturin Ísrael var settur á stovn. Henda dagin klokkan 17.30 verður skipað fyri føðingardagshaldi á Vaglinum í Havn.
Svenning av Lofti og Avi Lipkin fara at halda røðu, og Heini og Malan Lútzen og Sirkit Jacobsen fara at syngja.
Tey sum koma til føðingardagshaldið fáa ókeypis kappi og lagkøku.
Klokkan 19.30 sama kvøldið verður eitt tiltak í Læraraskúlahøllini, har Avi Lipkin og bólkurin Blátt Gras fara at luttaka.
Avi Lipkin verður eisini at hoyra í Miðnámsskúlanum á Kambsdali í dag kl. 16, og í skúlahøllini á Giljanesi sunnukvøldið kl. 19.


text:
6. juni 2017Nr. 92
Løgtingslóg um broyting í løgtingslóg um meirvirðisgjald, sum broytt við løgtingslóg nr. 132 frá 21. september 2017
(Mvg endurrindan til el riknar hitapumpuskipanir)
§ 1
Í løgtingslóg nr. 136 frá 8. september 1992 um meirvirðisgjald, sum seinast broytt við løgtingslóg nr. 161 frá 24. desember 2015, verða gjørdar hesar broytingar:
1. 1) Aftan á § 3 c. verður sett:
“§ 3 d. Tey, sum gera íløgur í góðkendar hitapumpuskipanir til upphiting og heitt vatn í sethúsum ella bygningum, kunnu eftir umsókn fáa endurrindað meirvirðisgjaldið av íløgukostnaðinum til hitapumpu, útbúna og arbeiðsløn.
Stk. 2. Meirvirðisgjald verður einans endurrindað fyri hitapumpuna og fyri arbeiði og útbúnað, ið skal til fyri at taka orkuna úr umhvørvinum. Meirvirðisgjaldið verður ikki endurrindað fyri útbúnað, ið gongur frá hitapumpuni til hitaskipanina inni í sethúsi ella bygningi.
Stk. 3. Fyri at fáa endurrindað meirvirðisgjaldið sbrt. stk. 1, skal:
1) talan vera um sethús ella bygningar, har hitapumpa letur í minsta lagi 80% av samlaðu nýtsluni til upphiting og heitt vatn, og restin av nýtsluni eisini er grundað á el,
2) umsóknin á serskildum oyðublaði við kvittanum fyri goldnu íløguútreiðslurnar til hitapumpu, útbúna og løn, umframt váttan upp á treytirnar, settar í nr. 1), 5) og stk. 4, verða góðkendar og váttaðar av Umhvørvisstovuni,
3) samlaðu útreiðslurnar verða hildnar í seinasta lagi 31. desember 2019,
4) góðkend umsókn um endurrindan av meirvirðisgjaldi vera TAKS í hendi í seinasta lagi 31. mars 2020 og
5) arbeiðið at installera hitapumpuskipanina vera gjørt av góðkendum installatøri, og um talan er um jarðhitaskipan, skal arbeiðið harumframt vera gjørt av góðkendum brunnborara, sbrt. løgtingslóg um el riknar hitapumpuskipanir.
Stk. 4. Meirvirðisgjald verður bert endurrindað fyri hitapumpur, sum eru góðkendar sbrt. Bygningskunngerðini.”
§ 2
Henda løgtingslóg kemur í gildi dagin eftir, at hon er kunngjørd, og hevur virknað fyri hitapumpuskipanir, klárar at taka í nýtslu frá 1. januar 2017.
Í Tinganesi, 6. juni 2017
Aksel V. Johannesen (sign.)
løgmaður
Lm. nr. 122/2016
1) Broytt við løgtingslóg nr. 132 frá 21. september 2017.


text: UTOPIA eftir Thomas More, sum kom út í 1516, hevur givið okkum orðið utopi. Bókin er tann fyrsta modernaða framtíðarvisiónin um ein vitbornan ideal stat við fríari atgongd til sjúkrarøkt, sosialan tryggleika, útbúgving, mentan, stutt sagt: eitt virðiligt lív. Rættar trygd, búskapur, jarðarbrúk og handil á tí uppspunnu oynni Utopia onkustaðni sunnan fyri miðkringin, standa í gagnligum mótsetningi til samtíðarinnar Ongland. Tey vanvirða ríkidømi og gírni. Gull og silvur eru rávørur til pottar og leikutoy. Bókin varð skrivað við tí sporleypandi kapitalismuni í huga, sum noyddi fólkini burtur frá jarðarbrúkinum til lógarbrot og vesaldóm.


text:
Tíðindi
3. mars 2018
I. Stovnanin
Í 1872 varð sett í gildi nýggj kommunulóg fyri Føroyar. Hon kravdi m.a., at øll børn frá sjey ára aldri skuldu fáa neyðuga skúlagongd. Tvey ár frammanundan varð farið undir læraraútbúgving í Havn, og undan 1870 høvdu nakrir lærarar tikið prógv á donskum læraraskúlum.
Danskir lærarar settu á stovn yrkisfelag í 1874, og longu í 1877 hittust sekstan lærarar (fjúrtan av bygd og tveir úr Havn) til fundar ólavsøkudag at røða um kor lærara í Føroyum. Burturúr kom ein áheitan á løgtingið um “forbedring af lærernes økonomiske stilling” og umrøddar vórðu treytir hjá lærarum at sleppa upp í “Skolelærerenkekassen for Sjællands stift”.
Fundur var aftur á ólavsøku í 1878, og vit vita um tríggjar fundir í 1880-unum.
Fyrsta ítøkiliga úrslitið var ein einkjugrunnur, sum lærarar guldu inn í, og fyrsta læraraeinkjan fekk stuðul úr honum – 50 krónur – í 1884.
Á seinasta fundinum í áttatiárunum í 1885 var trímannanevnd vald at orða uppskot um at stovna felag og møguliga søkja um upptøku í Danmarks Lærerforening.
Trettan ár gingu, til stovningarfundur varð hildin – ólavsøkudag í 1898. Seytjan lærarar, trettan av bygd og fýra úr Havn, møttu til fundar umframt fýra sóknarprestar.
Henda dagin verður “Færøernes Lærerforening” stovnað og trímannanevnd vald. Hon skipaði seg á nevndarfundi 11. septembur 1898:
Formaður:
Louis Bergh, f. í Keypmannahavn (1834-1910), fyrstilærari í Tórshavnar realskúla.
Kassameistari:
Poul Jensen, f. í Trongisvági (1868-1940), annarlærari í Tórshavnar kommunuskúla.
Nevndarlimur:
Jógvan Poulsen, f. í Svínáum (1854-1941), lærari í Sjóvar sókn.
II. Fyrri helmingur av 20. øld.
Hóast nýtt yrkisfelag er stovnað í 1898, so fáa lærarar lítlan bata lønarliga fyrstu árini, og tað restar nógv í at vinna lønarliga ájavnt við starvssystkin í hinum partinum av ríkinum.
Tað man eisini hava virkað ørkymlandi, at fyrsta lønarlógin, ið felagið var við til at mynda – í 1902 – er langt frá at javnseta lærarar á bygd og í bý og uppaftur longri frá at javnseta kynini lønarliga. Sambært henni skuldu lærarar lønast soleiðis:
Í høvuðsstaðnum:
Fyrstulærarar: 1300 kr. árliga, sum annaðhvørt ár hækkar upp í 1900 kr.
Lærarar: 840 kr. árliga, sum annaðhvørt ár hækkar upp í 1740 kr.
Lærarinnur: 530 kr. árliga, sum annaðhvørt ár hækkar upp í 930 kr.
Á bygd:
Byrjanarløn: 500 kr. árliga (javnt býtt millum ríki og kommunu). Tó kann skúlastjórnin í serligum førum viðtaka, at kommunan letur upp í 100 kr. minni, og at upp í 100 kr. kunnu verða goldnar í vørum. Lærarin hevur rætt til frían bústað, er slíkur tøkur, og triðja hvørt ár fær hann ískoyti.
Fyrstu árini er merkiliga lítið veiggj í hesum nýstovnaða felag. Á hvørjum ár gremur nevndin seg á aðalfundi um, at illa gongst at fáa inn limagjaldið, sum var ein króna um árið, og í 1904 verða seks limir sagdir úr felagnum fyri eftirstøðu.
Skal farast eftir gerðabókini, er felagið um at sovna, tí eingir fundir verða nevndir árini 1909-1912.
Á fyrireikingarfundi í 1885 hevði spurningurin um limaskap í “Danmarks Lærerforening” verið á lofti, og í 1905 verður borin fram fyrispurningur frá formanninum í danska yrkisfelagnum um áhugan hjá føroyskum lærarum at koma upp í DL. “...som en kreds”. Eingin avgerð verður tikin fyrstu árini, men tá ið aðalfundur verður hildin eftir steðgin, í 1913, eitur felagið bara “118. kreds”.
Tað kann hugsast, at ein av orsøkunum til, at lív kom í aftur felagið, var, at eitt drúgt stríð um undirvísingarmálið endaði við, at løgtingið í nýggjari skúlalóg frá 1912 í grein 7 samtykti, at danskt skuldi vera undirvísingarmál. Á aðalfundinum í 1915 vórðu tríggir menn valdir í nevndina, sum allir stóðu Sjálvstýrisflokkinum nær: Símun Pauli úr Konoy, sum gjørdist formaður, Hans Andrias Djurhuus og Alexandur Enniberg. Nevndin skírdi nú felagið í gerðabók og í almennum skrivum fyri “Føroya kennarafelag”, og hóast 2. grein í samtyktum felagsins ljóðaði: “Felagið fæst ikki við politikk”, so legði felagið so avgjørt upp í málpolitiska kjakið í 1918, m.a. við hesi áheitan á Føroya skúlastjórn:
“Føroya Kennarafelag loyvir sær við hesum brævi at biðja hina háttvirdu stjórn um at gera sítt til, at grein 7 í Kgl. Anordning av 16. januar 1912 um føroysk skúlaviðurskifti verður broytt á tann hátt, at føroyskt mál verður lært at skriva í øllum skúlum, og at undirvísingarmálið verður móðurmálið.”
Hetta var áhaldandi støða felagsins, til hetta mál var loyst á tann hátt, at kongalig fyriskipan strikaði 7. grein í skúlalógini frá 16. jauar 1912. Hetta varð gjørt 12. desembur 1938.
Á sama bógvi liggur umbøn frá felagnum frá miðskeiðis í 1920-árunum stílað til bæði skúlastjórn og løgting um at bera so í band, “at eingin verður kennari við almennar skúlar í Føroyum uttan at hava prógvað at hava kunnleika í føroyskum tungumáli bæði í talu og skrift” – ein umbøn sum til tað verður eftirlíkað rættiliga skjótt, tá ið kongalig fyriskipan frá 22. juli 1931 staðfestir, at eingin kann verða settur í fast starv sum lærari í fólkaskúlanum í Føroyum – próvtøkuskúlarnir undantiknir – uttan hann hevur tikið prógv í føroyskum máli.
Lønarspurningurin er aftur á skrá fyrst í 1920-unum, og 12. januar 1922 kemur í gildi nýggj lønarlóg, sum javnsetur kynini men ikki lærarar í høvuðsstaðnum og á bygd.
Smávegis batar verða vunnir í 1931, men í 1940 brestur kríggið á um okkara leiðir. Hetta hevur við sær, at sambandið við danska lærarafelagið verður kvett, og eisini, at lønarlagið í samfelagnum púra skeiklast, so at lærarastættin við krígslok lønarliga er púrasta dragnað.
Í eini grein í “Skúlablaðnum” 2. apríl 1946 (blaðið kom regluliga út frá 1930) verður lønargongdin lýst. Longu í 1941 liggur ársløn lærara 1149,- kr. niðan fyri vanliga føroyska húsarhaldsætlan, og í 1945 er talið 1526,- kr.
Eftir krígslok kemur nýggj lønarskipan fyri fólkaskúlalærarar í gildi í Danmark, og hetta fær føroyska lærarafelagið á aðalfundi í 1946 at samtykkja eina áheitan á landsins myndugleikar, ið illa kann lesast sum annað enn ein hóttan:
“Álagt verður stjórnini at koma á tal við allar lærarar í Føroyum um, hvat ið er at taka til, um lærarastættin ikki vinnur tær ynsktu lønarsømdir.”
Heimastýrislógin verður samtykt 1. apríl 1948, og á vári 1949 verður endiliga rokkið á mál, tá ið “Lóg um lønir og eftirlønir hjá lærarum við fólkaskúlan í Føroyum” verður samtykt við gildi frá 1. apríl. Í henni verður í 2. grein staðfest,
“at allir lærarar við fólkaskúlan í Føroyum eru undir teimum vanligu reglum, sum eru galdandi fyri lærarar í hinum partinum av ríkinum”.
Á hesum sama aðalfundi løgdu seks felagslimir fram uppskot um, at “ársaðalfundurin tekur til viðgerðar at heita á tingið um at taka allan skúlaskap í Føroyum undir sítt ræði longu í ár”. Eftir kjak varð hetta broytingaruppskotið samtykt við til tað stórum meirluta (67% fyri, 33% ímóti):
“Aðalfundur Føroya Lærarafelags 1949 samtykkir at heita á Føroya Løgting um at yvirtaka skúlamálið”.
Men áðrenn fundur var lokin, varð sett fram uppskot til samtyktar um at senda spurningin til frumatkvøðu. Hetta var samtykt, og á frumatkvøðuni fall málið: 44 atkvøddu fyri, 54 ímóti, seks seðlar vóru blankir.
Árni Dahl, lærari og rithøvundur, hevur skrivað.
Savnsmynd
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sum møguliga onkur borgari hevur varnast, varð fyrsta spreinging skotin av í gjár 29. august. Sprongt verður aftur seinnapartin í dag, og verður hetta helst einastu spreingingar, sum verða framdar. 3 minuttir áðrenn sprongt verður, ljóðar eitt ýl sum ávaringartekin. Øll trygdarkrøv verða neyvt fylgd, og vaktarfólk eru rundan um økið, soleiðis at eingin óviðkomandi er á staðnum.
- UNG Í ARBEIÐI 2018
- Lærarastørv leys at søkja
- Kunnandi videobrot – Skrivlig próvtøka 2018
- Tíðarkarmur fyri skrivligu próvtøkuna.
- SVIMJIHYLURIN STONGUR.
- 7. – 9. mai
- Lutaseðlar hjá 8b
- Ráðlegging
- Kunning um 8. flokk 2018/2019
- PISA 2018
- Eyka sýningar av sangleikinum “Tarzan the Musical”
- Spírandi átak!
- Kavahugni
- Sangleikurin “Tarzan the Musical”
- Portalurin nevnir flogmúsina
- Heimasíðan er 1 ár!
- Flogmús
- Wordmat
- Várroynd – kunnandi videobrot
- Tíðarkarmar fyri skrivligu várroyndina
- Myndasavn frá føstulávintsmánadegi
- Føstulávintshald í skúlanum
- Skúlabókasavn
- 1. flokkur 2018/2019
- Ráðleggingardagar


text:
Hesin teksturin hóskar væl at siga ella lesa fyri næmingunum. Lærarin eigur at hava lisið tekstin frammanundan, so hann kann liva seg inn í søguna. Gott er, um nýggj og torfør orð ella máliskur verða gjøgnumgingnar í flokkinum, áðrenn teksturin verður lisin upp ella endursagdur.
Teksturin er ætlaður at skapa eina djúpa hugsavnan og innliving í søguna. Hetta kann lærarin kanska gera við at sløkkja ljósið, tendra eitt kertuljós og møguliga biðja óstillar næmingar blunda og savna seg um at lurta.
Í námsætlanini fyri kristnikunnleika og átrúnað er krav, at eftir 2. flokk skulu næmingarnir duga at lurta eftir frásøgnum og søgum. Hetta skal venjast. Best er, um spurningar, prát og annað virksemi bíðar, til lærarin er liðugur at lesa ella siga frá.
Niðast á hesi síðuni eru uppskot til hugvekjandi samrøðu. Ikki er neyðugt at taka allar spurningarnar við í viðgerðina.
Anne Schjelderup hevur endurgivið søguna úr Gamla Testamenti við egnum orðum og tulkingum. Hetta er sostatt ikki beinleiðis frásøgn úr Bíbliuni.
1. Hvaðani koma børnini?
Í hesari søguni hoyra vit, at Rebekka gjørdist við barn, tí Ísak bað til Gud um at fáa eitt barn. Tað var altso Gud, sum syrgdi fyri, at Rebekka gjørdist við barn. Halda tit, at øll børn koma frá Gudi? Um ja, hvussu ger Gud hetta? Um ikki, hvaðani koma børn so?
2. Rættvísi millum systkin
Av tí at Esav varð føddur fyrst, var tað hann, sum átti frumburðarrættin, tað var altso hann, sum skuldi arva allar ognirnar hjá familjuni, tá foreldrini doyðu. Var hetta rættvíst? Ella áttu teir at býtt arvin? Jákup tók sær væl av ognunum, meðan Esav ofta var á veiðiferð. Hevur hann so ikki størri rætt at fáa ognirnar? Er tað nakrantíð rættvíst, at systkin fáa ymiskt frá foreldrunum? Ella eiga systkin altíð at fáa líka nógv?
Hugsa tær, um tú hevði eina tvíburasystur ella ein tvíburabeiggja. Nær er tað umráðandi, at tit fáa júst líka nógv, og nær er tað í lagi, at tit fáa ymiska viðferð?
· Tá ið tit skulu avgera, hvat tit skulu hava til døgurða
· Tá ið tit halda føðingardag
· Nær tit skulu í song
· Tá ið tit skulu keypa nýggj klæðir
· Tá ið foreldrini biðja um hjálp til eitthvørt
· Tá ið tit skeldast og eru ill inn á hvørt annað
· Tá ein er sjúkur og hin er frískur
3. Ein góður býtishandil
Esav gav frumburðarrættin frá sær fyri linsusúpan. Var hetta ein ringur ella góður býtishandil? Hvat høvdu tit gjørt? Hevði svongd, neyð, strongd ella pína ávirka tykkara val?
Kjakist um, hvørt hesir býtishandlarnir eru góðir ella ringir:
· At geva tín besta jakka frá tær, so tú ikki verður happaður?
· At geva eitt gamalt og sjúkt kelidýr frá sær fyri eitt nýtt og frískt kelidýr?
· At geva allar bamsurnar frá tær fyri at fáa eina nýggja fartelefon?
· At geva einar brillur frá tær fyri at fáa 100 bøkur?
· At geva tína súkklu frá tær fyri at fáa ein kassa av sodavatni?
4. Misnýtsla og iðran
Esav gav sjálvboðin frumburðarrættin frá sær fyri eina skál av linsusúpan. Men so, nógv ár seinni, verður hann fúkandi óður, tá Jákup fær tað, sum hann av røttum átti at fáa. Hvør er tað, sum bar seg skeivt at her: Jákup, sum brúkti støðuna, tá ið Esav var gorhungraður, ella Esav, sum seinni ikki vildi góðtaka, at pápin vælsignaði bróðurin og ikki hann sjálvan. Eiga vit altíð at halda tað, sum vit hava lovað, ella kunnu vit onkuntíð sleppa undan at halda okkara lyfti?
5. Nútíð og framtíð
Esav gav fegin frumburðarrættin frá sær fyri eina skál av linsusúpan. Hann helt, at tað var meira umráðandi at stilla svongdina her og nú, heldur enn at fáa ein arv einaferð seinni. Hvat er mest umráðandi: hvussu vit hava tað akkurát nú, ella hvussu vit fara at hava tað í framtíðini? Mugu vit onkuntíð sleppa onkrum, sum vit ynskja okkum í dag, soleiðis at vit kunnu fáa okkurt annað í framtíðini? (T.d. um vit savna pening til eina teldu) Er hetta gott ella ringt?


text:
Hell's Rebels
Nøkur class features
Bloodlines og Mysteries
Ein og hvør bloodline kann passa fínt inní Hell’s Rebels, men tær fylgjandi bloodlines passa serliga væl til: aquatic, celestial, destined, maestro og martyred. Infernal bloodline kann verða serliga skeg um tú vilt spæla ein sorcerer freistaður av júst tí hann berjist ímóti í hesum spælinum.
Oracle mysteries við sterkastu sambondunum til Hell’s Rebels eru: ancestor, battle, lore, metal, streets og waves.
Familiars og animal companions
Longist tær eftir at vita hvørjar familiars casters í Kintargo eru serliga glaðir fyri er hetta ein nokkso fullfíggjaður listi: bat, blue-ringed octopus, cat, donkey rat, fox, hawk, lizard, otter, owl, raccoon, rat, raven, thrush og weasel. Av improved familiars kunnu nevnast carbuncles, cassisian angels, celestial hawks, dire rats, faerie dragons, lyrakien azatas, pipefoxes, pseudodragons, silvanshee agathions, sprites, stirges og voidworm proteans. Imps eru eisini nokkso vanligir ímillum teimum sum stuðla stjórnini, men eru sjálvandi heldur ópassandi til tykkum.
Fylgjandi animal companions kunnu finnast í Kintargo ella økinum uttanum Kintargo: aurochs, axe beak, badger, bear, bird (eagle, hawk ella owl), boar, cat (small), dire bat, dog, dolphin, elk, frog, goblin dog, horse, lizard (giant gecko), lizard (monitor lizard), octopus, orca, pony, ram, roc, seahorse (giant), shark, snake (constrictor), snake (viper), squid, stag, trumpeter swan, vulture (giant), weasel (giant), og wolf. Animal companions elva vanliga ikki til órógv í Kintargo, bara tey duga at skikka sær, men tit skulu ikki verða bilsnir um ávísir handlar ella almennir stovnar ikki vilja hava títt risa fýrbein inn.
Favored Terrain og Favored Enemies
Meirilutin av Hell’s Rebels fyrigongur innanfyri býarmúrarnar hjá Kintargo, men tit koma uttanum býin meira enn eina ferð. Urban er uttan iva besta vali til favored terrain, men forest, mountain, underground og water kunnu eisini brúkast.
Til favored enemies hevði tú ikki fari skeivur um tú valdi aberration, dragon, humanoid (human), monstrous humanoid, outsider (lawful ella evil) ella undead. Fíggindar uttanfyri hesar subtypes verða tó ikki óvanligir.


text:
Wrath of the Righteous
Finneas Tim
Description:
Bio:
Finneas Tim er ein harður hundur. Og hann ger nógv, fyri at tú skal vita, at hann er tað. Hann ikki bara tænir lógini – hann ER lógin!
Finneas Tim er dómari, og honum dámar sera væl at døma fólk og skapningar. Liggur nakað uttanfyri lógini, so mótmælir hann harðliga og greitt. Afturfyri, so er tað eisini sjáldan, at hann dømir nakran beinleiðis órættvíst. Hann hevur harðar dómar, men fyri tað mesta rættvísar og skilligar. Tá hann kemur við minni rættvísum dómum, so er tað ofta, at tey hann dømir, onkursvegna ikki enda í fongslinum, og hvørva – fyri so av og á, at koma fram aftur, útklædd sum okkurt annað


text:
Leiðreglar fyri góðan fjølmiðlasið
mentan30-03-2017 - 13:40 - Jóanis Nielsen
Her eru nakrar reglur i leiðreglunum fyri góðan fjølmiðlasið. ISO situr/sat í nevndini sum heldur eygunum við hesum. Sjálvt innihaldi í hesum kann gott yvirførast til um hann arb. fyri FF ella Tjóðveldi:
2. Integritetur og ábyrgd 2.1 Tað áliggur øllum fjølmiðlum og tí einstaka fjølmiðlafólkinum at verja integritetin og trúvirðið, so arbeiðast kann uttan trýst frá einstaklingum ella bólkum, sum av politiskum, fíggjarligum ella øðrum orsøkum kunnu hugsast at vilja ávirka innihaldið. 2.2 Fjølmiðlafólk eiga ikki at átaka sær uppgávur, arbeiði, búskaparligar ella aðrar bindingar, ið kunnu skapa iva um, hvat endamálið er við kunningaruppgávuni. Tey eiga ikki at koma sær í støður, har ivi kann sáast um teirra trúvirði, og tey eiga at gáa um viðurskifti, ið kunnu ávirka gegnið hjá tí einstaka fjølmiðlafólkinum. 2.3 Fjølmiðlafólk eiga ikki at misnýta sína støðu til egnan fyrimun. 2.4 Fjølmiðlafólk eiga at sleppa undan uppgávum, sum stríða ímóti teirra samvitsku ella sannføring, ella sum stríða ímóti góðum fjølmiðlasiði.
Sum fakfelagsformaður skal Jan hugsa um felagið og limirnar.
Strategisk er tað ikki smart at framsøgumaðurin hjá politiskum flokki, sum arb við at broyta sjálvt grundarlagið undir lívinum hjá limunum, situr og er spinndoktari hjá felagnum. Og tað er líkamikið um ISO politiskt er á somu linju ella ikki sum FF. Tað er eisini líkamikið um vit hava verið glaðir fyri hann í FF ella ikki.
Samanblandingin gevur hinum flokkunum, reiðarunum og "andstøðuni" hjá FF meir krút, og tey kunnu vísa á «politiska korrupsjón».
Sjálvur havi eg ikki havt nakað at fílast á, viðvíkjandi arbeiði hjá ISO sum skrivstovufólk á FF, men eftir eg hoyrdi Formannin í ÚF í gjár, hvar hann greiddi frá støðu felagsins í samband við fiskivinnunýskipanina, haldi eg meg hava alla orsøk at tala at. Sjálvur hevði eg onki sæð ella hoyrt til nakað hoyringsskriva frá FF.
Eg skrivaði til Formannin fyri at fáa hann at senda mær eitt avrit av hoyringsskrivinum. Tað kundi hann ikki.
Eisini spurdi eg hann hvør hevði viðgjørt hoyringsskrivið? Svarið var "nevndarsamtykt".
Til seinast spurdi eg hann hvør hevði skrivað hoyringssvarið hjá FF? Tað kundi hann ikki svara uppá!!
Sum stórur frástøðumaður til fyriliggjandi Fiskivinnunýskipanaruppskot, haldi eg meg hava alla orsøk at stúra. Er tað veruliga so gali, at ISO hevur ført pennin í einum hoyringssvarið, uttanum nevndina, ella í hvussu so er partar av nevndini, í einum máli sum er lívsgrundarlagið fyri limir felagsins, -sum mær vitandi ongin teirra tekur undir við- til gagns fyri egin politisk áhugamál?
--
Sincerely
Mortan G Berjastein


text:
Børnini
Børn eru ofta við kvinnunum, ið gista á Kreppumiðstøðini.
Eru børnini í barnaansing, og búgva í Miðstaðarøkinum, tá tey koma á Kreppumiðstøðina, halda tey áfram. Er talan um skúlabørn, ganga tey í skúla. Avbygdabørn í skúlaaldri fara í skúla í Havn, um tey gista á Kreppumiðstøðini í meiri enn eina og tvær vikur.
Spælirúm eru við ymiskum leikum til børnini. Miðað verður ímóti, at børnini hava góðar upplivingar, meðan tey búgva á Kreppumiðstøðini.
Í samstarvi við mammuna hava børnini, ið gista á Kreppumiðstøðini, rætt til:
- at fáa tosa um harðskapin, tey hava upplivað
- at vita, at tað finnast aðrar harðskapsraktar familjur
- at vita, at harðskapur ikki skal vera duldur
- at vera vard ímóti at hoyra harðskapin ímillum tey vaksnu
- at hava eitt rúm at vera í
- at hava vinfólk á vitjan
- góðar upplivingar, meðan tey búgva í Kvinnuhúsinum
- at kunna seta seg í samband við Kvinnuhúsið, eftir at tey eru flutt herfrá
- at fáa stuðul til sínar trupulleikar
- at vera børn og at vita, at børn kunnu líta á vaksin
- at fyrireika seg uppá at flyta úr Kvinnuhúsinum
- at fáa lov at tosa um mammuna og pápan


text:
Missiónsarbeiðið á Toftum
Missiónsarbeiðið á Toftum byrjar í apríl 1917. Tó skal viðmerkjast, at í 1908 varð Blákross felag stovnað á Toftum, sum eisini hevði sína missión í fólki okkara, og kanska var tað spírin til tað andaligu veking, sum Guð lat koma yvir fólk okkara í 1920/40 árunum.
Missiónsarbeiðið byrjar við, at nakrar ungar gentur og ungar konur, eftir innbjóðing frá Ingu Højgaard, Inni á Regni, á Toftum, koma saman í barnaheimi hennara, har tær syngja saman, lesa Guðs orð og eru í bøn. Eisini verður lisið úr góðum søgubókum. Soleiðis byrjar fyrsti spírin til missiónsarbeiðið á Toftum.
Hesar ungu kvinnur koma saman hvønn sunnudag at halda møti. Tær koma eisini saman okkurt gerandiskvøld til hondarbeiði, og soleiðis blíva tær sera nær knýttar at hvørji aðrari. Møtini verða hildin Inni á Regni í umleið 1 ár. Síðan flyta tey í skúlan, har verða tey í uml. 2 ár. Síðan fer Inga Højgaard, og Sigrid Johannesen, í Tøvuni, á Toftum tekur við ábyrgdini eftir henni, og møtini flyta inn til Juliu Højgaard, Inni í Brekkum.
Inni í Brekkum eru tey í umleið 4 ár, tá eru so nógv komin við, at húsini hjá Juliu eru ov lítil. So verður farið at biða um skúlan aftur, og tað verður játtað. Møtini halda fram og sum árini fara eru fleiri og fleiri komin við, so tað er meinigheidini greitt, at tað verður neyðugt at byggja missiónshús á Toftum.
Bróður Sigrid, Hans Michael Johannesen kallar saman til fundar hin 30 nov. 1934 at røða um at fara undir at byggja missiónshús. Møtt eru 20 fólk, og eru tey samd um at fara undir fyrireikingar at byggja missiónshús á Toftum. Ætlanin verður løgd fram fyri Guð í bøn um hansara signing yvir arbeiði.
Tíðirnar í 1930’árinum eru ógvuliga tungar peningaliga, men í trúgv og álit á, at hetta er vilji Guds, verður í 1937 fari undir at byggja missiónshús. Stórsti partur av arbeiðinum verður gjørt við fríðvilligari hjálp. Arbeiðið gekk gott og 13 februar 1939 verður missiónshúsið, sum fekk navnið "TABOR”, vígt av Bull Nielsen presti á Nesi. Kosnaðurin av missiónshúsinum varð kr. 13.000,- og var alt goldið, tá liðugt var.
Missiónsarbeiðið mentist, og fleiri og fleiri greinar tóku seg upp, so at hølisviðurskiftini aftur gjørdist ov tronglig. Fari varð tí undir at byggja nýtt missiónshús í 1991. 13. februar 1994 verður nýggja missiónshúsið vígt, og er hettar d.d. 55 ár síðan fyrra missiónshúsið varð vígt, og stendur tað á sama grundøki og hevur sama navn.


text:
FURUNO | FCV-628
Hágóðsku ekkó við RezBoost™ tøkni
• RezBoost™ gevur sera góða góðsku
• Botndiskriminator – kann skyna á botnforholdum sum steinar, sand, grús eller mold (krevur skrokkgjøgnumførdan ekkolodsbotn).
• Há útgangseffekt á 600 W
• Tveir frekvensirer 50/200 kHz
• ACCU-FISH™ – kann analysera fiskastøddir
• Eftirviðgerð av Gain Control
• White Line – vísir neyvt havbotn og skilir gróður og stoy frá
• Ávaringa funkur
• Deilir kunning við kortplottaran og gevur tær møguleika at gera markeringar beinleiðis frá loddinum.
• Skjóta transmissionsrate á 3,000 PRR (Pulse Repetition Rate) per minutt við 5 m dybd
• Klárt 800 cd/m2 LCD skíggi sum riggar væl, sjálvt í sterkum sólarljósi
• Bonded LCD gerð at skíggin ikki døggar
• Sjónligur skíggi, sjálvt um tú nýtir polarisereðar sólbrillur
• Tvær sjálvvirkandi funkur møgulikar: Sigling og fiskarí
• Høga impulstransmissiónsferð við tí í hyggju at fáa optimala ekkovísning á grunnum vatni
• Við einum ný framleiddum filtri er tað møguligt at gera gjøgnumførdag sporingar á grunnum og djúpum vatni. Høvuðssignalið (ekkó undir transdusaranum) dempast til minni enn 40 cm, so tað er lætt at síggja fiskaekkóið undir ekkolodsbotninum.


text:
RYE - ung og íverksetan í útjaðaranum.
At verkætlanini er knýtt:
Olga Biskopstø, granskari og projektleiðari
Tað mangla arbeiðspláss og størv til ungdómin í Føroyum. Hetta forðar ungum, ið hava nomið sær útbúgving, at fáa starv eftir lokna útbúgving.
Henda verkætlan, hevursum mál, at eggja og stuðla ungdóminum, at skapa sítt egna arbeiðspláss og gerast íverksetarar. Hetta uttan mun til hvar í landinum ein býr.
Fyrsti partur av verkætlanini snýr seg um at kanna umstøðurnar og áhugan hjá ungum fyri íverksetan, og skráseta hesar. Næsta stig er at menna ein databanka, har ungdómurin far atgongd til tað innsavnaðu vitanina. Talan verður um ein íverksetara-portal, sum á ein spennandi og lættan hátt, skal leiða og vegleiða tey ungu, frá hugskotið til stovnan av egnum virkið.Hetta ger at øll kunnu luttaka, uttan mun til hvar ein býr í landinum.
Verkætlanin er ein NPP verkætlan og samstarv millum Føroyar, Írland, Finnland og Grønland. Arbeiðið verður liðugt við ársenda 2013.


text:
Havnin og Sandavágur fingu bestu byrjanina í landskappingini í talvi. Dystirnir í fyrsta umfari vóru í dag.
Í innanhýsis dystinum millum bæði liðini hjá Havnar Telvingarfelag í ovastu deildini gjørdi FM-manningin bart við greiðum 4-0 sigri. Olaf Berg, Martin Poulsen, Sjúrður Thorsteinsson og Carl Eli N. Samuelsen vunnu allir.
Sandavágsmenn vóru eisini náðileysir við Gøtu Talvfelag, sum er við aftur í fremstu deildini eftir fleiri ára fráveru. Úrslitið var 4-0. Brøðurnir Rógvi og Høgni Egilstoft Nielsen, Silas Eyðsteinsson og Torkil Nielsen vunnu allir.
Í triðja dystinum vann Klaksvík 3-1 á Kollafirði. Hvørgin av fremmandu stórmeistarunum, sum standa á styrkilistanum hjá Kollafjarðar Talvfelag, vóru við í dag. Hans Kristian Simonsen var einasti sigursharri hjá norðstreymoyingum. Hann vann á 1. borði á Eyðuni Nolsøe. Annars vunnu Ólavur Simonsen, Rúnar Berg og Steintór Rasmussen hjá klaksvíkingum.
Meira um fyrsta umfar í landskappingini er á heimasíðu Talvsambandsins – faroechess.com
.
Helgi í Íslandi
Føroyski stórmeistarin Helgi Dam Ziska hevur hetta vikuskiftið telvað fýra dystir á fyrsta borði fyri KR í íslendsku landskappingini í talvi. Í fyrsta dystinum móti Fjølni hevði Helgi stórmeistaran Heðin Steingrímsson (2576) – sterkasta telvara í Íslandi – ímóti sær. Helgi stóð væl, Heðin bjóðaði remis, men Helgi setti sær fyri at vinna, men tað gav baksláttur, og endin var, at Helgi tapti.
Síðani vann Helgi á tveimum altjóða meistarum, IM Dagur Arngrímsson (2376) úr Breiðablik/Bolungarvík, og á IM Bragi Thorfinnsson (2455) úr Skákfelag Reykjavíkur. Í fjórða talvinum í dag mátti Helgi heldur snópisligt sættast við remis móti Kristján Eðvarsson (2206) í dysti móti B-liðnum hjá Huginn-sveitini.
Nógvir sterkir útlendskir telvarar eru við í íslendsku landskappingini. Tíggju lið við átta telvarum hvør eru í fremstu deildini. Á odda er Víkingaklubburin. Fýra stórmeistarar manna ovaru borðini á liðnum. Tríggir eru útlendingar; á fjórða borði situr Jóhann Hjartarsson.
EM byrjar
Í komandi viku byrjar Evropameistarakappingin í talvi fyri landslið. Føroyar eru við sterkastu manning styrkismettar nummar 35 av 39 londum. Eingin av hinum smátjóðunum í Evropa er við í EM-kappingini, sum byrjar fríggjadagin á Kreta.
Føroyska talvlandsliðið fer eftir EM-kappingina, sum endar 7. november, víðari til EM-kappingina fyri smátjóðir í Evropa í Andorra. Tann kappingin byrjar 11. november.
Og eftir ta kappingina verður altjóða talvkapping í Føroyum. Tað er onnur Runavík Open-kappingin í Løkshøll. Hon verður frá 20.- til 26. november.
2. umfar í føroysku landskappingini verður tí ikki fyrr enn 3. desember.


text:
At renna í ferðsluni
Tað er sunt at renna, men tað kann skjótt gerast vandamikið at renna, har ferðsla er. Tí er umráðandi, at tú plaserar teg rætt, og at tú sæst, tá tú rennur tær ein túr.
Tú eigur at fylgja ferðslureglunum fyri fólk til gongu, tá tú ert úti og rennur. Tað merkir, at tú skalt renna á gongubreytini, um gongubreyt er. Tú kanst einans vera á súkklubreyt ella vegi, um eingin gongubreyt ella egnaður vegjaðari er. Noyðist tú at renna á súkklubreytini ella á vegnum, renn vinstrumegin – ímóti ferðsluni. So sært tú bilarnar, sum koma ímóti tær.
Tá tú rennur í myrkri
- Ver í flúrglógvandi klæðum. Tað er at kalla ógjørligt at síggja svørt klæði á einum myrkum vegi. Dámar tær ikki ljósar buksur, far so í einar við t.d. neonlittum strípum ella við endurskinum.
- Tryggast er at vera í endurskinsvesti uttanyvir rennijakkan. Yvirkroppurin er ein stórur flati og sæst tískil væl. Nýtir ein bilførari fjarljós, sær hann endurskinsvestin úr 400 metrum. Við nærljósum sæst vesturin úr 140 metrum.
- Skilagott er at brúka endurskinsbond um beinini, tí billyktirnar raka væl har. Av tí at beinini flyta seg nógv, síggjast endurskinsbondini væl. Gott er at hava endurskin um armarnar og á rygginum umframt.
- Endurskin á skónum missa vanliga skjótt virknaðin, tí tey verða lættliga skitin.
- Brúka bert pannulykt, um tú hevur tørv á ljósinum fyri at síggja. Hoppandi ljósið kann ørkymla bilførarar.
- Brúkar tú LED-ljós, mást tú minnast til at skifta battarí javnan, so ljósstyrkin er nóg góð.
Les eisini
- Endurskin


text:
Í 1990-árunum var Ruanda nevnt í nærum hvørjari tíðindasending. Frá 1990 til 1993 herjaði borgarakríggj, og síðan byrjaði fólkamorðið . Kríggið ímillum tey bæði størstu fólkasløgini tutsiar og hutuar - hevur syndrað Ruanda, oyðilagt búskapin og gjørt landið til eitt hitt fátækasta í heiminum. Fyri kríggið var mesti útflutningurin í Ruanda kaffi. Nú verður næstan einki dyrkað til útflutnings, hóast 95% av fólkinum arbeiða í landbúnaðinum. Ótryggu viðurskiftini hava gjørt tað næstan ómøguligt, sum er, at menna ídnað og námsvinnu.
Ringasta kríggj ímillum fólkasløg í Afrika í nýggjari tíð hevur verið í Ruanda og Burundi síðan 1993; eftir fáum vikum vórðu 200.000 fólk dripin. Men aggið ímillum fólkasløgini er ikki nýkomið. Í øldir hevur harrafólkið tutsiar, tó at teir eru famentari, stríðst fyri at ráða yvir hutuum, ið ikki hava havt so nógv vald. Kríggið fullkomiliga beindi fyri búskapinum í Ruanda, og 1,5 milliónir fólk flýddu av landinum.
Virungagosfjøllini, ið eru tjóðargarður í Ruanda, eru eitt av fáu økjunum í heiminum, har fjallagorillan enn heldur til. Hóast gorillan er friðað, er vandi fyri, at hon verður týnd av ránsveiðu og sviðjubúnaði.
Ruanda er av fjølbygdastu londum í Afrika, og fólkið fjølgast skjótt. Flestu konur í Ruanda eiga seks børn; í ríku ídnaðarlondunum eiga konurnar eitt ella tvey børn. Men fá fólk í Ruanda liva, til tey eru farin um 50 ár. Sjúkur sum malaria og eyðkvæmi eru vanligar, heilsuverkið er lítið ment, sjúkraviðgerð er ikki ókeypis, tí hava fá ráð at fara til lækna.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kigali
Vídd: 26.340 km2
Fólkatal: 11.055.976
Alment mál: kinyarwanda, enskt og franskt
Átrúnaður:
kristindómur 74% afrikanskir átrúnaðir 25% og islam 1%
Stýrislag: lýðveldi - einflokkaskipan
Gjaldoyra: ruandiskur frankur (RWF)


text:
Keyp á netinum
Goymsluvøra verður vanliga avgreidd 1. yrkadag eftir, at bíleggingin er okkum í hendi. Um hetta av ávísum orsøkum ikki kann lata seg gera, seta vit okkum í samband við teg umvegis teldupost við nærri greining av nær, vøran kann veitast. Um tú ikki er nøgd/ur við longdu veitingartíðina, hevur tú altíð møguleika at strika keypið við at senda ein teldupost til xlt@xlt.fo. Viðmerk ordranummari, sum tú hevur fingið við telduposti, tá vøran var keypt. Veitingartíðin er vanliga 1-3 dagar, alt eftir hvar í landinum vøran skal veitast.
Bílegging, sum longu er avgreidd av goymslum okkara, kann ikki strikast, men verður avgreidd eftir reglunum um aftursenda vøru og aftursendingarrætt.
Flutningur
Har einki annað er tilskilað, fer flutningur fram fyri rokning og ábyrgd keyparans. Um avtala er gjørd um flutning á stað keyparans, ella annað av keyparanum ávíst stað, verður vøran flutt so nær staðnum, har hon skal brúkast, sum bilurin - eftir meting bilførarans- uttan vanda kann koyra, og roknað verður við, at keyparin hjálpir til við at tøma bilin.
Er talan um serliga vanvardar vørur, ella vørur, sum skulu undir tak/inn í hita, verða hesar bert veittar, um fólk er á staðnum at taka í móti vøruni og tryggja at hon kemur til høldar.
Fyri flutning við akførum hjá 2x3 – Timburhandlinum verða skuldskrivaðar kr. 240,00 íroknað meirvirðisgjald. Fyri flutning við øðrum flutningsfyritøkum, t.e. posti, strandferðslubilum o. tíl. verður taksturin hjá teimum skuldskrivaður kundanum.
Møguligir plattar, og neyðug innballing av vøruni, verður fakturera serskilt samb teimum til eina og hvørja tí galdandi takstum.
Avsláttur og fakturering
Eingin avsláttur verður veittur av avgreiðslum undir 500,00 ikki íroknað meirvirðisgjald, hóast avtala annars fyriliggur um avsláttur. Fakturi verður sendur við telduposti og um rokningadepilin í samband við sjálvvirkandi gjalding. Um kundin krevur
pappírsfaktura sendan við posti, verður kravt fakturagjald á kr. 25,00 íroknað meirvirðisgjald, sum verður skuldskrivað á hvørjum faktura.
Gjalding
Um onnur avtala ikki fyriliggur, skal fakturi gjaldast í seinasta lagi 8 dagar frá fakturadegi at rokna. Avsláttur av einumhvørjum slag verður bert veittur treytaður av stundisligari gjalding. Um stundislig gjalding ikki verður hildin, verður renta roknað av ágóðanum við 2% pr. byrjaðan mánað. Rentan verður tilskrivað síðst í hvørjum mánaði av tí til eina og hvørja tíð rentuberandi saldu íroknað møguligum fyrr tilskrivaðum rentum og áminningargjøldum. 2x3 – Timburhandilin tilskilar sær rætt til at krevja gjald á kr. 100,00 fyri hvørja áminning, ið neyðugt er at senda út.
Er talan um privatkonto, er nýtslan av kontoini treyta av at gjaldingin er tengd at sjálvvirkandi gjladsskipan. Verður jaldsavtalan strikað, ella misshildin verður kontoin læst fyri nýtslu beianvegin. Læst konto kann latast uppaftur, við at gjaldsavtala verður endurstovnað og evt. ógoldnir fakturar, rentur og áminningargjød verða goldin.
Konto kann bert nýtast innanfyri ásetta kredittmaximum, um saldo konto fer upp um hetta mark, verður fráboðan send um at rinda ácontogjald, soleiðis at saldo kemur inn um kreditmaximum aftur.
Er talan um vørur, ið eru serstakt framskaffaðar til kundan, er galdandi at handilin er bindandi fyri kundan í tí løtu vøran verður umbiðin, uttan so at tað er gjørligt hjá 2x3 – Timburhandlinum at annulerað bíleggingina hjá veitarum sínum.
Í serligum førum har talan er um størri veitingar av serordraðum vørum, eitt nú køkar, gólv, vindeygu og hurðar, tilskilar 2x3 – Timburhandilin sær rætt til at krevja gjald ella ácontogjajd áðrenn ella í samband við bílegging.
Serliga framskaffa vøra verður fakturerað tann dagin vøran kemur fram til goymsluna hjá 2x3 – Timburhandlinum og verða hesar servørur verða veittar sum skjótast eftir at tær eru komnar á goymsluna.
Er talan um at evt. avtala verður gjørd um at vøran skal standa á goymslu eina tíð, verður vøran goymd á goymsluni hjá 2x3 Timburhandlinum fyri keyparans egnu rokning og ábyrgd –herundir er tað kundans ábyrgd at lata vøruna tryggja.
Umbýting av vørum
Vørur kunnu býtast um innan 8 dagar, eftir at tær eru keyptar. Vørur verða bert tiknar aftur sambært frammanundan gjørdari avtalu í hvørjum einstøkum føri. Vørurnar skulu vera óbrúktar, lýtaleysar og í upprunaligari innpakking. Treyt fyri móttøku av
vørum, sum skulu býtast um ella latast innaftur, er, at keyparin leggur við skjalprógv fyri, at vøran er keypt í handlum hjá 2x3 – Timburhandlinum. Góðkendar afturbornar vørur verða góðskrivaðar við frádrátti upp á minst 10% av fakturaprísi. Kundin rindar sjálvur fyri flutning av vørum, ið skulu býtast um ella latast innaftur. Góðkend aftursend innpakking, t.e. plattar,rammur o. a.,
verður góðskrivað, um hon er send okkum franko í óskaddum standi, seinast 1. mánað frá okkara veiting.
Gevið gætur:
1. Vørur, ið vit serstakt hava útvegað fyri kundan, verða ikki tiknar aftur ella umbýttar.
2. Bjálving verður ikki tikin retur
3. Aluminiumstakplátur verða ikki tiknar retur.
Vansar
Keyparin má beinanvegin, hann hevur fingið tilfarið, og áðrenn tað verður tikið í nýstlu, kanna veittu vørurnar, fyri at tryggja sær, at hesar eru lýtaleysar.
Endurgjaldskrøv fyri vansar, eisini mongdarmun, ið er ella átti at verið funnin við slíkari kanning, mugu verða sett fram beinanvegin, og seinast 8 dagar eftir, at tilfarið er veitt á pláss keyparans, fyri at kunna verða góðtikin. Møgulig feilir í fakturum, prísum ella avslátttri o.t. skulu boðast okkum frá innan 8 dagar eftir at fakturi er móttikin.
Serliga skal gerast vart við at óynskt frábrigdi, sum kunnu staðfestast áðrenn nýtslu SKULU fráboðast áðrenn vøran
verður nýtt.
Keyparin má tí, áðrenn tilfarið verður nýtt, tryggja sær, at sjónlig óynskt frábrigdi í liti og stødd ikki eru til. Fráboðanir um nevndu frávik verða ikki viðgjørd sum reklamatión um kundin hóast hetta velur at taka vøruna í nýtslu. Fyrivarni verður tikið
fyri fráviki í mun til sýnislutir.
Vit átaka okkum onga endurgjaldsábyrgd fyri ófullfíggjaðar vørur ella skaðar, orsakað av óhóskandi/skeivari nýtslu av tilfarinum, og somuleiðis kann heldur ikki áleggjast okkum endurgjaldsábyrgd fyri støddar- og litmun í t.d. veggja-, gólv-, lofts-, og fasaduklædningi, umframt hurðum og skápum.
Fyrivarðni
2x3-Timburhandilin tilar sær rætt til at gera broytingar og dagføringar í sølu- og gjaldstreytunum, um hettar verður mett at verða neyðugt